               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.6.2016
            COM(2016) 431 final
            2016/0197(COD)
            Πρόταση
            ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για τη χορήγηση περαιτέρω μακροοικονομικής χρηματοδοτικής συνδρομής στο Χασεμιτικό Βασίλειο της Ιορδανίας
            {SWD(2016) 213 final}

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Από τις αρχές του 2011, η οικονομία της Ιορδανίας έχει επηρεαστεί σημαντικά από τη συνεχιζόμενη περιφερειακή αναταραχή, κυρίως στις γειτονικές χώρες Ιράκ και Συρία. Σε συνδυασμό με την επιδείνωση του παγκόσμιου περιβάλλοντος, η εν λόγω περιφερειακή αναταραχή είχε σοβαρή επίπτωση στα εξωτερικά έσοδα και στα δημόσια οικονομικά. Η μείωση της τουριστικής κίνησης και των εισροών από ξένες άμεσες επενδύσεις, η φραγή των εμπορικών οδών και οι επαναλαμβανόμενες διακοπές της ροής φυσικού αερίου από την Αίγυπτο, οι οποίες ανάγκασαν την Ιορδανία να αντικαταστήσει τις εισαγωγές φυσικού αερίου από την Αίγυπτο με ακριβότερα καύσιμα για την παραγωγή ηλεκτρικής ενέργειας, λειτούργησαν ανασταλτικά στην ανάπτυξη και επιβάρυναν την εξωτερική και δημοσιονομική θέση της χώρας. Η σύγκρουση στη Συρία επηρεάζει την Ιορδανία όχι μόνο διότι έχει διαταράξει το εμπόριο με τη Συρία και διαμέσου αυτής αλλά και διότι προκάλεσε εισροή περίπου 1,3 εκατομμυρίου Σύριων προσφύγων στην Ιορδανία, η οποία έχει αυξήσει την πίεση στη δημοσιονομική θέση, στις δημόσιες υπηρεσίες και στις υποδομές της.

               Το 2012, η Ιορδανία και το ΔΝΤ συμφώνησαν για ένα πρώτο πρόγραμμα προσαρμογής υποστηριζόμενο από μία τριετή συμφωνία Stand-By (SBA) ύψους 2 δισεκ. δολάρια ΗΠΑ. Το πρόγραμμα αυτό ολοκληρώθηκε με επιτυχία τον Αύγουστο του 2015. Το πρόγραμμα του ΔΝΤ συνοδεύτηκε από την πρώτη μακροοικονομική χρηματοδοτική συνδρομή από την Ευρωπαϊκή Ένωση (ΕΕ) ύψους 180 εκατ. EUR (ΜΧΣ-I), η οποία εγκρίθηκε από το Ευρωπαϊκό Κοινοβούλιο και το Συμβούλιο τον Δεκέμβριο του 2013 και εκταμιεύτηκε σε δύο δόσεις ύψους 100 εκατ. EUR και 80 εκατ. EUR τον Φεβρουάριο 2015 και τον Οκτώβριο 2015, αντίστοιχα.

               Ενώ η χώρα σημείωσε πρόοδο στον τομέα της μακροοικονομικής σταθεροποίησης και μεταρρύθμισης στο πλαίσιο του πρώτου προγράμματος υποστηριζόμενου από το ΔΝΤ, την ΕΕ και τους λοιπούς χορηγούς, η συνέχιση των συγκρούσεων στη γειτονική Συρία και το Ιράκ συνέχισαν να διαταράσσουν το εξωτερικό εμπόριο της Ιορδανίας και να υπονομεύουν την εμπιστοσύνη των επενδυτών και των τουριστών ενώ η οικονομική κατάσταση επιδεινώθηκε εκ νέου το 2015. Στο πλαίσιο αυτό, η κυβέρνηση της Ιορδανίας ζήτησε να αυξηθεί η στήριξη από τη διεθνή κοινότητα για να αντιμετωπίσει τις οικονομικές συνέπειες της κρίσης στη Συρία, και ιδίως την παρουσία μεγάλου αριθμού Σύριων προσφύγων στην Ιορδανία. Στη διάσκεψη «Στήριξη της Συρίας και της ευρύτερης περιοχής», η οποία πραγματοποιήθηκε στο Λονδίνο στις 4 Φεβρουαρίου 2016, η διεθνής κοινότητα δεσμεύθηκε να διαθέσει περίπου 10 δισεκ. δολάρια ΗΠΑ για να βοηθήσει τις χώρες που έχουν πληγεί περισσότερο από τη συριακή προσφυγική κρίση. Από το ποσό αυτό, η ΕΕ υποσχέθηκε να χορηγήσει 2,39 δισ. EUR για τις χώρες που επλήγησαν από τη συριακή προσφυγική κρίση, συμπεριλαμβανομένου δανείου ύψους 200 εκατομμυρίων EUR για τη δεύτερη επιχείρηση μακροοικονομικής χρηματοδοτικής συνδρομής για την Ιορδανία (ΜΧΣ-II). Στις 3 Μαρτίου 2016, με επιστολή του Υπουργείου Προγραμματισμού και Διεθνούς Συνεργασίας προς τον Επίτροπο Οικονομικών και Δημοσιονομικών Υποθέσεων, Φορολογίας και Τελωνείων, οι ιορδανικές αρχές αιτήθηκαν επίσημα τη χορήγηση νέας ΜΧΣ από την ΕΕ
                  1
               . Η προτεινόμενη νέα επιχείρηση ΜΧΣ θα αποτελεί μέρος του λεγόμενου Συμφώνου ΕΕ-Ιορδανίας (που προσαρτάται στις προτεραιότητες της εταιρικής σχέσης ΕΕ-Ιορδανίας), έγγραφο το οποίο βρίσκεται υπό συζήτηση από την ΕΕ και την Ιορδανία και το οποίο θα περιέχει συγκεκριμένες δεσμεύσεις αμφοτέροθεν (περιλαμβανομένης της χρηματοδοτικής στήριξης από την ΕΕ) για την αντιμετώπιση σειράς προτεραιοτήτων πολιτικής.

               Ταυτόχρονα, η Ιορδανία και το ΔΝΤ διεξήγαγαν διαπραγματεύσεις σχετικά με διάδοχη ρύθμιση χρηματοδότησης, η οποία αναμένεται να τεθεί σε εφαρμογή το δεύτερο εξάμηνο του 2016. Η ρύθμιση, που κατά πάσα πιθανότητα θα λάβει τη μορφή μιας διευρυμένης πιστοδοτικής διευκόλυνσης (ΔΠΔ), θα μπορούσε να στηρίξει το νέο οικονομικό πρόγραμμα πιθανώς 3ετούς διάρκειας.

               Στο πλαίσιο αυτό, και σύμφωνα με τη δέσμευση που ανελήφθη στη διάσκεψη του Λονδίνου, η Ευρωπαϊκή Επιτροπή υποβάλλει στο Ευρωπαϊκό Κοινοβούλιο και το Συμβούλιο πρόταση απόφασης για τη χορήγηση νέας μακροοικονομικής χρηματοδοτικής συνδρομής στην Ιορδανία ύψους έως 200 εκατ. EUR, με τη μορφή μεσοπρόθεσμων δανείων. Το προτεινόμενο ποσό φαίνεται ότι δικαιολογείται από επικαιροποιημένη αξιολόγηση των αναγκών εξωτερικής χρηματοδότησης της χώρας, από το μέγεθος του αναμενόμενου προγράμματος του ΔΝΤ, από τον επιμερισμό των βαρών και από τα περιθώρια ελιγμών του προϋπολογισμού της ΕΕ.

               Η προτεινόμενη ΜΧΣ της ΕΕ θα βοηθήσει την Ιορδανία να καλύψει μέρος των υπολειπόμενων εξωτερικών χρηματοδοτικών αναγκών της για το διάστημα 2016-17, που εκτιμώνται σε περίπου 3,2 δισεκ. δολάρια ΗΠΑ. Δεδομένου ότι η συνδρομή θα πρέπει να διοχετευτεί στον προϋπολογισμό, η νέα συνδρομή (όπως και η προηγούμενη) αναμένεται να βοηθήσει την Ιορδανία να καλύψει μέρος του δημοσιονομικού κόστους που συνδέεται με την κρίση των προσφύγων από τη Συρία.

                  Όπως αναπτύσσεται περαιτέρω στο έγγραφο εργασίας των υπηρεσιών της Επιτροπής που συνοδεύει την παρούσα πρόταση, η Επιτροπή θεωρεί, με βάση και την αξιολόγηση της πολιτικής κατάστασης από την Ευρωπαϊκή Υπηρεσία Εξωτερικής Δράσης (ΕΥΕΔ), ότι πληρούνται οι πολιτικές και οικονομικές προϋποθέσεις για την προτεινόμενη επιχείρηση ΜΧΣ.

               •Γενικό πλαίσιο

               Έπειτα από μια περίοδο ισχυρής ανάπτυξης που έφτασε κατά μέσο όρο ποσοστό 6,5 % το διάστημα 2000-2009, η αύξηση του ΑΕΠ της Ιορδανίας έπεσε στο 2¾% κατά μέσο όρο, το διάστημα 2011-2014. Παρόλο που ο ρυθμός ανάπτυξης ανέκαμψε σε 3,1 % το 2014, η κλιμάκωση της συριακής κρίσης το 2015, η οποία επέδρασε στο εμπόριο, στον τουρισμό και στην εμπιστοσύνη των επενδυτών, καθώς και η επιβράδυνση των οικονομιών του Συμβουλίου Συνεργασίας του Κόλπου (ΣΣΚ), οι οποίες αποτελούν σημαντικούς εμπορικούς εταίρους για την Ιορδανία, καθώς επίσης και σημαντική πηγή τουρισμού, εμβασμάτων και ροής κεφαλαίων, συνέβαλε σε εκ νέου κάμψη της ανάπτυξης σε ποσοστό 2,4 % το 2015.

               Η επιβράδυνση της οικονομίας οδήγησε σε σημαντική αύξηση της ανεργίας. Αφού υποχώρησε από 12,6 % το 2013 σε 11,9 % το 2014, το ποσοστό ανεργίας αυξήθηκε εκ νέου σε 14,6 % κατά το πρώτο τρίμηνο του 2016. Η ανεργία παραμένει ιδιαίτερα υψηλή για τους νέους και τις γυναίκες (33 % και 23,7 %, αντίστοιχα, κατά το πρώτο τρίμηνο του 2016).

               Χάρη στις έντονες μειώσεις στις τιμές τροφίμων και καυσίμων, οι τιμές καταναλωτή μειώθηκαν κατά 0,9 % το 2015 (με δομικό πληθωρισμό σε περίπου 2 %, ωστόσο, εν μέρει λόγω της ζήτησης από τους Σύριους πρόσφυγες). Φέτος ο πληθωρισμός των τιμών καταναλωτή αναμένεται να ανακάμψει καθώς σταθεροποιούνται οι τιμές καυσίμων ή να αυξηθεί κάπως πιο έντονα, παραμένοντας ωστόσο χαμηλός (1%-1,5 %). Λαμβάνοντας υπόψη την υποτονική εξέλιξη του πληθωρισμού και την εξασθένηση της ανάπτυξης, η Κεντρική Τράπεζα της Ιορδανίας μείωσε το αναπροεξοφλητικό επιτόκιο από 4,25 % στις αρχές του 2015 σε 3,75 % τον Ιούλιο του 2015.

               Μετά τη σημαντική αύξηση του δημοσιονομικού της ελλείμματος κατά την περίοδο 2012-2013, η Ιορδανία έχει σημειώσει ουσιαστική πρόοδο όσον αφορά τη δημοσιονομική εξυγίανση, που αντικατοπτρίζει σε μεγάλο βαθμό τα μέτρα προσαρμογής που λήφθηκαν στο πλαίσιο του προγράμματος του ΔΝΤ (και που περιελάμβαναν την εισαγωγή νέου νόμου περί φόρου εισοδήματος το 2015) και τη μείωση των τιμών πετρελαίου, η οποία επέτρεψε να μειωθούν σημαντικά η ζημία εκμετάλλευσης της NEPCO (της εθνικής εταιρείας ηλεκτρισμού) και οι κρατικές μεταβιβάσεις στην εν λόγω εταιρεία. Έτσι, το συνολικό δημοσιονομικό υπόλοιπο το οποίο περιλαμβάνει τις μεταβιβάσεις στην NEPCO και την WAJ (την υπηρεσία ύδρευσης της Ιορδανίας), καθώς και επιχορηγήσεις, υποχώρησε από την ανώτατη τιμή 11 % περίπου του ΑΕΠ το 2013 στο 3,5 % του ΑΕΠ το 2015.

               Η βελτίωση της υποκείμενης δημοσιονομικής θέσης είναι, ωστόσο, μικρότερη εξετάζοντας το πρωτογενές έλλειμμα της κεντρικής κυβέρνησης, με εξαίρεση τις επιχορηγήσεις και τις μεταβιβάσεις στην NEPCO και την WAJ. Το εν λόγω μέγεθος επιδεινώθηκε το 2015 (αυξήθηκε σε 5,2 % του ΑΕΠ) και εξακολουθεί να υπερβαίνει πάνω από τρεις εκατοστιαίες μονάδες του ΑΕΠ αυτό που είχε προγραμματίσει το ΔΝΤ. Το συσσωρευθέν έλλειμμα της κεντρικής κυβέρνησης και της NEPCO (δηλαδή το άθροισμα του προαναφερθέντος πρωτογενούς ελλείμματος και της ζημίας εκμετάλλευσης της NEPCO) εξακολουθεί να υπερβαίνει το 6 % του ΑΕΠ και είναι επίσης σημαντικά υψηλότερο από τον στόχο του προγράμματος του ΔΝΤ βάσει της SBA (3,5 % του ΑΕΠ).

               Τη συνεχιζόμενη αστάθεια της δημοσιονομικής θέσης της Ιορδανίας αναδεικνύει το γεγονός ότι η χώρα συνεχίζει να εξαρτάται σε μεγάλο βαθμό από εξωτερικές επιχορηγήσεις (που εκτιμάται ότι θα παραμείνουν σε χαμηλότερα επίπεδα κατά τα προσεχή έτη, λόγω του αντίκτυπου της μείωσης των τιμών του πετρελαίου στα οικονομικά των χορηγών του ΣΣΚ), καθώς και ο κίνδυνος να αυξηθούν οι τιμές του πετρελαίου περισσότερο από το προβλεπόμενο. Επιπλέον, η Ιορδανία πρέπει να εξακολουθήσει να καλύπτει το σημαντικό δημοσιονομικό κόστος που σχετίζεται με τους Σύριους πρόσφυγες, το οποίο συνεπάγεται κυρίως υψηλότερες δαπάνες για επιδοτήσεις, υγεία, εκπαίδευση και υποδομές. Σύμφωνα με τις ιορδανικές αρχές, το κόστος των άμεσων και έμμεσων δαπανών που σχετίζονται με την υποδοχή των Σύριων προσφύγων έχει ανέλθει σε περίπου 6,6 δισεκ. δολάρια ΗΠΑ από την έναρξη της σύγκρουσης στη Συρία.

               Λόγω του σημαντικού δανεισμού από εξωτερικούς χορηγούς, καθώς και της έκδοσης διεθνών ομολόγων, το ακαθάριστο δημόσιο χρέος της Ιορδανίας αυξήθηκε περαιτέρω στο 93,4 % του ΑΕΠ στο τέλος του 2015, συνεχίζοντας την αυξητική τάση που παρατηρείται από το 2008, όταν το ποσοστό ήταν 60,2 % του ΑΕΠ. Η δυναμική του δημόσιου χρέους κρίνεται, ωστόσο, βιώσιμη από το ΔΝΤ υπό την προϋπόθεση ότι η χώρα θα εξακολουθήσει να υλοποιεί τη μεσοπρόθεσμη δημοσιονομική προσαρμογή και να λαμβάνει σημαντικές επιχορηγήσεις από τη διεθνή κοινότητα.

               Μολονότι η Ιορδανία έχει επιτύχει σημαντική διόρθωση στο έλλειμμα του ισοζυγίου τρεχουσών συναλλαγών από το 2013 (λόγω της δημοσιονομικής εξυγίανσης, της μείωσης των τιμών του πετρελαίου και της στροφής σε φθηνότερα είδη καυσίμου), το έλλειμμα παραμένει υψηλό φτάνοντας σε ποσοστό 11,7 % του ΑΕΠ το 2015. Η κλιμάκωση των συγκρούσεων στη Συρία και το Ιράκ το 2015 επέδρασε ανασταλτικά στις εξαγωγές, στον τουρισμό και στην εμπιστοσύνη των επενδυτών. Οι εξαγωγές μειώθηκαν κατά 6,6 % ως αποτέλεσμα της αποδιοργάνωσης των εμπορικών οδών ενώ τα έσοδα από τον τουρισμό έπεσαν κατά 7,1 %, λόγω σημαντικής μείωσης των τουριστικών αφίξεων από 4,1 εκατ. το 2014 σε 3,7 εκατ. το 2015. Αυτό αντισταθμίζεται εν μέρει από τη μείωση των εισαγωγών στο πλαίσιο της ασθενέστερης ανάπτυξης και των χαμηλών τιμών του πετρελαίου. Οι εξωτερικές πιέσεις συνεχίστηκαν κατά το πρώτο τρίμηνο του 2016 και οδήγησαν σε σημαντική διεύρυνση του εμπορικού ελλείμματος (κατά 13 % σε ετήσια βάση), λόγω νέων μειώσεων στα έσοδα από τις εξαγωγές και τον τουρισμό. Το έλλειμμα του ισοζυγίου τρεχουσών συναλλαγών εξαιρουμένων των επιχορηγήσεων αναμένεται να παραμείνει κοντά στο 10 % του ΑΕΠ κατά την περίοδο 2016-2017 (ή περίπου στο 6 % του ΑΕΠ, συμπεριλαμβανομένων των ξένων επιχορηγήσεων).

               Η μείωση των άμεσων ξένων επενδύσεων από 1,8 δισεκατ. δολάρια ΗΠΑ το 2014 σε περίπου 1,2 δισεκατ. δολάρια ΗΠΑ το 2015, δημιούργησε περαιτέρω πιέσεις επί της εξωτερικής θέσης. Παρά τη μείωση των ΑΞΕ, ο χρηματοπιστωτικός λογαριασμός και ο λογαριασμός κεφαλαίων σημείωσε καθαρή εισροή ύψους 2,2 δισεκατ. δολαρίων ΗΠΑ το 2015, σε σύγκριση με μια καθαρή εισροή 1,2 δολαρίων ΗΠΑ το 2014. Αυτό κατέστη δυνατό με την έκδοση, τον Ιούνιο, δύο ευρωομολόγων με την εγγύηση του Υπουργείου Οικονομικών των ΗΠΑ συνολικού ποσού 1,5 δισεκατ. δολαρίων ΗΠΑ και με την έκδοση, τον Νοέμβριο, μη εγγυημένου ευρωομολόγου ύψους 500 εκατ. δολαρίων ΗΠΑ.

               Τον Μάρτιο του 2016, τα καθαρά συναλλαγματικά αποθέματα ανήλθαν στο ικανοποιητικό επίπεδο των 13,4 δισεκατ. δολάρια ΗΠΑ, ποσό που αντιστοιχεί σε περίπου 7 μήνες εισαγωγών του επόμενου έτους. Συμπεριλαμβανομένου του χρυσού, τα συναλλαγματικά αποθέματα ανέρχονταν σε περίπου 15 δισεκατ. δολάρια ΗΠΑ.

               Στο πλαίσιο των προγραμμάτων προσαρμογής και μεταρρυθμίσεων που στηρίζονται από τη συνδρομή του ΔΝΤ, της Παγκόσμιας Τράπεζας και της πρώτης επιχείρησης ΜΧΣ της ΕΕ, που ολοκληρώθηκε τον Οκτώβριο 2015, οι ιορδανικές αρχές έχουν σημειώσει σημαντικές προόδους σε αρκετούς βασικούς τομείς διαρθρωτικών μεταρρυθμίσεων. Στις εν λόγω προόδους περιλαμβάνονται η μεταρρύθμιση των επιδοτήσεων καυσίμων και η εισαγωγή συστήματος αντισταθμιστικής μεταφοράς μετρητών, προσπάθειες για τη διαφοροποίηση των πηγών ενέργειας, η φορολογική μεταρρύθμιση και η αναμόρφωση του επενδυτικού πλαισίου. Εντούτοις, η Ιορδανία εξακολουθεί να αντιμετωπίζει σημαντικές προκλήσεις ως προς τις διαρθρωτικές της μεταρρυθμίσεις. Η φορολογική βάση παραμένει περιορισμένη, με πολλές φορολογικές απαλλαγές, και εξακολουθούν να υπάρχουν περιθώρια για την ενίσχυση της φορολογικής διοίκησης και για την περαιτέρω μεταρρύθμιση της φορολογίας εισοδήματος για την αύξηση τόσο των εσόδων όσο και της προοδευτικότητας της φορολογίας. Οι εν λόγω μεταρρυθμίσεις θα πρέπει να στηρίξουν τη δημοσιονομική εξυγίανση. Η Ιορδανία πάσχει επίσης από άκαμπτες αγορές εργασίας και αναντιστοιχία δεξιοτήτων, γεγονός που συμβάλλει στην υψηλή ανεργία, ιδίως μεταξύ των νέων, καθώς και από πολύ χαμηλά ποσοστά συμμετοχής των γυναικών. Προσπάθειες για τη διαφοροποίηση των πηγών ενέργειας και την αύξηση της ενεργειακής απόδοσης θα πρέπει να συνεχιστούν, προκειμένου να καλυφθεί η αυξημένη ζήτηση ηλεκτρικής ενέργειας και να μειωθεί περαιτέρω η εξάρτηση της Ιορδανίας από το μαζούτ. Η μεταρρύθμιση του τομέα της ύδρευσης αποτελεί άλλη μια σημαντική πρόκληση, καθώς οι μεταβιβάσεις στην WAJ εξακολουθούν να επιβαρύνουν σοβαρά τον προϋπολογισμό. Υφίσταται επίσης περιθώριο για την περαιτέρω βελτίωση του επιχειρηματικού και του επενδυτικού κλίματος, που είναι κεφαλαιώδους σημασίας για την αύξηση των επενδύσεων στο σημερινό δυσχερές περιφερειακό περιβάλλον Επίσης, θα πρέπει να ενισχυθεί η οικονομική διακυβέρνηση και η διαφάνεια, μεταξύ άλλων με τη συνέχιση των προσπαθειών για τη βελτίωση της διαχείρισης των δημόσιων οικονομικών, για παράδειγμα με τη θέσπιση της νέας νομοθεσίας για το Γραφείο λογιστικού ελέγχου και με τον εκσυγχρονισμό της διαχείρισης του χρέους.

               Οι προβλέψεις του ΔΝΤ, τον Φεβρουάριο 2016, υποδεικνύουν ότι υφίστανται σημαντικές ανάγκες όσον αφορά το ισοζύγιο πληρωμών για την περίοδο 2016-2017, με τις συνολικές ανάγκες εξωτερικής χρηματοδότησης να εκτιμώνται σε 3,2 δισεκ. δολάρια ΗΠΑ (2 δισεκ. δολάρια ΗΠΑ το 2016 και 1,2 δισεκ. δολάρια ΗΠΑ το 2017). Αυτό το κενό χρηματοδότησης μπορεί, σε γενικές γραμμές, να αποδοθεί σε τρεις παράγοντες: στο διαρκώς υψηλό έλλειμμα του ισοζυγίου τρεχουσών συναλλαγών, στις υψηλές απαιτήσεις που αναμένονται ως προς την απόσβεση του χρέους, ειδικά για το 2016, καθώς και την ανάγκη να διατηρηθεί ένα συνετό επίπεδο συναλλαγματικών αποθεμάτων. Η προτεινόμενη νέα επιχείρηση ΜΧΣ ύψους 200 εκατ. EUR θα καλύψει το 7,4 % του εκτιμώμενου υπολειπόμενου χρηματοδοτικού ελλείμματος (μετά την αφαίρεση της καθαρής χρηματοδότησης από το ΔΝΤ και την αναμενόμενη εκταμίευση δανείων βάσει πολιτικών από την Παγκόσμια Τράπεζα).

               Όπως και κατά τα τελευταία χρόνια, άλλοι χορηγοί (μεταξύ των οποίων η Γαλλία, η Ιαπωνία, οι ΗΠΑ και οι χώρες του ΣΣΚ και το Αραβικό Νομισματικό Ταμείο, καθώς και η δημοσιονομική στήριξη της ΕΕ μέσω επιχορηγήσεων που χρηματοδοτούνται από τον Ευρωπαϊκό Μηχανισμό Γειτονίας) αναμένεται να συμβάλουν σημαντικά με πρόσθετα κεφάλαια κατά την προσεχή περίοδο, εξασφαλίζοντας εύλογο επιμερισμό βαρών στην προσπάθεια στήριξης των χορηγών.

               •Ισχύουσες διατάξεις στον τομέα της πρότασης

               Η απόφαση αριθ. 1351/2013/ΕΕ για τη χορήγηση μιας πρώτης μακροοικονομικής χρηματοδοτικής συνδρομής στην Ιορδανία, ύψους 180 εκατ. EUR, εγκρίθηκε από το Ευρωπαϊκό Κοινοβούλιο και το Συμβούλιο στις 11 Δεκεμβρίου 2013
                  2
               . Η συνδρομή εκταμιεύθηκε πλήρως κατά τη διάρκεια του 2015.

               •Συνοχή με τις άλλες πολιτικές και στόχους της Ένωσης

               Η ΕΕ και η Ιορδανία έχουν αναπτύξει στενές πολιτικές και οικονομικές σχέσεις με την πάροδο των ετών. Το 2010 συμφωνήθηκε εταιρική σχέση «προηγμένου καθεστώτος» μεταξύ της ΕΕ και της Ιορδανίας, η οποία συνεπάγεται διευρυμένους τομείς συνεργασίας. Η νομική βάση της σχέσης ΕΕ-Ιορδανίας είναι η συμφωνία σύνδεσης, η οποία τέθηκε σε ισχύ την 1η Μαΐου 2002, και τα διάφορα μέσα συνεργασίας και διαλόγου που δημιουργήθηκαν στο πλαίσιο της ευρωπαϊκής πολιτικής γειτονίας. Η Ιορδανία είναι επίσης μέλος της Ένωσης για τη Μεσόγειο. Στόχος της ΕΕ είναι να βοηθήσει την Ιορδανία να εφαρμόσει τη δική της μεταρρυθμιστική διαδικασία βάσει των προτεραιοτήτων και των δράσεων που ορίζονται στο ενιαίο πλαίσιο στήριξης το οποίο εγκρίθηκε για την περίοδο 2014-2017. Σε απάντηση των συγκρούσεων στη Συρία και στο Ιράκ, και με στόχο την περαιτέρω ενίσχυση των στενών και πολυδιάστατων δεσμών ΕΕ-Ιορδανίας, οι δύο πλευρές έχουν αρχίσει συζητήσεις για μια νέα συμφωνία προτεραιοτήτων της εταιρικής σχέσης που θα πρέπει να διέπει τις σχέσεις ΕΕ-Ιορδανίας για την περίοδο 2016-2018. Οι προτεραιότητες της εταιρικής σχέσης συνεπάγονται την εκπλήρωση των αμοιβαίων δεσμεύσεων που καθορίζονται στο Σύμφωνο ΕΕ-Ιορδανίας, το οποίο αποτελεί επί του παρόντος αντικείμενο συζήτησης. Η Ιορδανία έχει αναπτύξει σημαντικούς οικονομικούς δεσμούς με την ΕΕ. Το 2014, η ΕΕ ήταν ο δεύτερος μεγαλύτερος εμπορικός εταίρος της Ιορδανίας, με ποσοστό 15,5 % των εξωτερικών συναλλαγών, μετά τη Σαουδική Αραβία με 17,7 % και πριν από τις ΗΠΑ (τρίτος εμπορικός εταίρος με μερίδιο 8,5 %). Η προπαρασκευαστική διαδικασία για την έναρξη των διαπραγματεύσεων για μια σφαιρική και σε βάθος ζώνη ελεύθερων συναλλαγών (DCFTA) είναι σε εξέλιξη. Η DCFTA θα αποσκοπεί στη βελτίωση των ευκαιριών πρόσβασης στην αγορά και του επενδυτικού κλίματος, καθώς και στην προώθηση της στενότερης οικονομικής ολοκλήρωσης μεταξύ της ΕΕ και της Ιορδανίας. Ενώ οι διαπραγματεύσεις, αυτές καθαυτές, για την DCFTA δεν έχουν ακόμη ξεκινήσει, τα μέρη έχουν αρχίσει συζητήσεις για μια προσωρινή χαλάρωση, από την πλευρά της ΕΕ, των κανόνων καταγωγής που θα εφαρμόζονται κατά τις διμερείς εμπορικές συναλλαγές τους. Εκφράζεται η ελπίδα ότι η πρωτοβουλία αυτή, η οποία αποτελεί μέρος της στήριξης της Ιορδανίας από την ΕΕ κατά την παρούσα κρίση των Σύριων προσφύγων, θα δώσει ώθηση στις ιορδανικές εξαγωγές προς την ΕΕ και θα δημιουργήσει πρόσθετες ευκαιρίες απασχόλησης τόσο για τους Ιορδανούς όσο και για τους πρόσφυγες από τη Συρία.

               Η ΜΧΣ της ΕΕ θα συμπληρώσει τις επιχορηγήσεις που συγκεντρώθηκαν στο πλαίσιο του ευρωπαϊκού μηχανισμού γειτονίας και των υπόλοιπων προγραμμάτων της ΕΕ, και ιδίως τις προϋποθέσεις που προβλέπονται στο πλαίσιο των πακέτων δημοσιονομικής στήριξης που εφαρμόζονται από την ΕΕ. Υποστηρίζοντας την έγκριση από τις αρχές της Ιορδανίας ενός κατάλληλου πλαισίου μακροοικονομικής πολιτικής και διαρθρωτικών μεταρρυθμίσεων, η ΜΧΣ της ΕΕ θα αυξήσει την προστιθέμενη αξία και αποτελεσματικότητα του συνόλου των δημοσιονομικών παρεμβάσεων της ΕΕ και με άλλα χρηματοδοτικά μέσα.

               Η Ιορδανία έχει κάνει σημαντικά βήματα προς την ενίσχυση των δημοκρατικών δικαιωμάτων και του κράτους δικαίου. Δημιουργήθηκε Συνταγματικό Δικαστήριο και ανεξάρτητη εκλογική επιτροπή και το ιορδανικό κοινοβούλιο ψήφισε σειρά σημαντικών νόμων, όπως τον εκλογικό νόμο και τον νόμο για τα πολιτικά κόμματα, καθώς και νόμους για την αποκέντρωση και την τοπική αυτοδιοίκηση.

               Μολονότι έχει περιθώρια για να ενισχύσει τους δημοκρατικούς θεσμούς και το νομικό πλαίσιο και να καταστήσει τη δημοκρατία αντιπροσωπευτικότερη των διαφόρων κοινωνικών και εθνοτικών ομάδων, η Ιορδανία έχει σημειώσει πρόοδο στον τομέα αυτόν, παρά το δυσχερές περιφερειακό περιβάλλον, και εξακολουθεί να ασκεί σταθεροποιητικό και ρυθμιστικό ρόλο στην περιοχή.

                  Στο πλαίσιο αυτό, η Ιορδανία θεωρείται ότι πληροί τις πολιτικές προϋποθέσεις για τη χορήγηση ΜΧΣ, ιδίως όσον αφορά τον σεβασμό της δημοκρατίας, των ανθρωπίνων δικαιωμάτων και του κράτους δικαίου, και δεδομένου ότι είναι μια χώρα με την οποία η ΕΕ διατηρεί στενές πολιτικές και οικονομικές σχέσεις. Λεπτομερής αξιολόγηση του κατά πόσον πληρούνται αυτά τα πολιτικά κριτήρια για ΜΧΣ καταρτίστηκε από την Ευρωπαϊκή Υπηρεσία Εξωτερικής Δράσης και επισυνάπτεται στο έγγραφο εργασίας των υπηρεσιών της Επιτροπής που συνοδεύει την πρόταση. Η προτεινόμενη νέα ΜΧΣ συνάδει επίσης με τη δέσμευση της ΕΕ να υποστηρίξει την Ιορδανία στην οικονομική και πολιτική της μετάβαση.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Σύνοψη της προτεινόμενης δράσης

               Η ΕΈ θα διαθέσει στην Ιορδανία ως ΜΧΣ συνολικό ανώτατο ποσό 200 εκατ. EUR με μορφή μεσοπρόθεσμου δανείου. Η συνδρομή θα συμβάλει στην κάλυψη των υπολειπόμενων εξωτερικών χρηματοδοτικών αναγκών της Ιορδανίας για την περίοδο 2016-2017, όπως προσδιορίστηκαν από την Επιτροπή βάσει των εκτιμήσεων του ΔΝΤ.

               Η συνδρομή σχεδιάζεται να εκταμιευτεί με τη μορφή δυο δόσεων δανείου ύψους 100 εκατ. EUR έκαστη. Η εκταμίευση της πρώτης δόσης αναμένεται να πραγματοποιηθεί προς το τέλος του 2016. Η δεύτερη δόση, εξαρτώμενη από τη λήψη μέτρων πολιτικής, θα μπορούσε να εκταμιευτεί το δεύτερο τρίμηνο του 2017. Η Επιτροπή θα αναλάβει τη διαχείριση της συνδρομής. Θα εφαρμοστούν ειδικά μέτρα για την πρόληψη της απάτης και άλλων παρατυπιών, σύμφωνα με τον δημοσιονομικό κανονισμό.

               Όπως συμβαίνει συνήθως με τον μηχανισμό της ΜΧΣ, οι εκταμιεύσεις θα εξαρτώνται από επιτυχείς ανασκοπήσεις του προγράμματος δυνάμει της νέας συμφωνίας χρηματοδότησης με το ΔΝΤ. Επιπλέον, η Επιτροπή και οι αρχές της Ιορδανίας θα συμφωνήσουν για τη λήψη ειδικών μέτρων διαρθρωτικών μεταρρυθμίσεων στο πλαίσιο ενός μνημονίου συνεννόησης. Η Επιτροπή θα έχει ως στόχο διαρθρωτικές μεταρρυθμίσεις που θα αποβλέπουν στη βελτίωση της συνολικής μακροοικονομικής διαχείρισης και των συνθηκών για βιώσιμη ανάπτυξη. Όπως προαναφέρθηκε, τα εν λόγω μεταρρυθμιστικά μέτρα αναμένεται να στηρίξουν το πρόγραμμα μεταρρυθμίσεων των αρχών και να συμπληρώσουν τα προγράμματα που συμφωνήθηκαν με το ΔΝΤ, την Παγκόσμια Τράπεζα και άλλους χορηγούς, καθώς και τα προγράμματα πολιτικής που συνδέονται με τις πράξεις δημοσιονομικής στήριξης της ΕΕ. Αναμένεται, επίσης, να είναι συνεπή με τις προτεραιότητες οικονομικής μεταρρύθμισης που συμφωνήθηκαν μεταξύ της ΕΕ και της Ιορδανίας στο πλαίσιο του ενιαίου πλαισίου στήριξης για την περίοδο 2014-2017 και άλλων στρατηγικών εγγράφων (όπως οι μελλοντικές προτεραιότητες της εταιρικής σχέσης και το σύμφωνο ΕΕ-Ιορδανίας). Επίσης, αναμένεται να αξιοποιήσουν τις διαρθρωτικές μεταρρυθμίσεις που υλοποιήθηκαν στο πλαίσιο της ΜΧΣ-Ι.

               Η απόφαση για εκταμίευση ολόκληρης της ΜΧΣ με τη μορφή δανείων αιτιολογείται από το επίπεδο οικονομικής ανάπτυξης της Ιορδανίας (όπως μετράται βάσει του κατά κεφαλήν εισοδήματος) και από τους δείκτες χρέους. Συνάδει επίσης με την αντιμετώπιση της Ιορδανίας από την Παγκόσμια Τράπεζα και το ΔΝΤ. Πράγματι, η Ιορδανία δεν πληροί τις προϋποθέσεις για προνομιακή χρηματοδότηση ούτε από τον Διεθνή Οργανισμό Ανάπτυξης ούτε από το ταμείο μείωσης της φτώχειας και ανάπτυξης του ΔΝΤ.

               •Νομική βάση

               Νομική βάση της παρούσας πρότασης αποτελεί το άρθρο 212 της ΣΛΕΕ.

               •Επικουρικότητα (σε περίπτωση μη αποκλειστικής αρμοδιότητας)

               Η αρχή της επικουρικότητας τηρείται στον βαθμό που οι στόχοι της αποκατάστασης της βραχυπρόθεσμης μακροοικονομικής σταθερότητας στην Ιορδανία δεν μπορούν να επιτευχθούν επαρκώς από τα κράτη μέλη μόνον και μπορούν να επιτευχθούν καλύτερα από την Ευρωπαϊκή Ένωση. Οι κύριοι λόγοι είναι οι δημοσιονομικοί περιορισμοί που ισχύουν σε εθνικό επίπεδο και η ανάγκη αυξημένου συντονισμού των χορηγών με σκοπό τη μεγιστοποίηση της κλίμακας και της αποτελεσματικότητας της συνδρομής.

               •Αναλογικότητα

               Η πρόταση είναι σύμφωνη με την αρχή της αναλογικότητας: περιορίζεται στο ελάχιστο αναγκαίο για την επίτευξη των στόχων βραχυπρόθεσμης μακροοικονομικής σταθερότητας και δεν υπερβαίνει τα αναγκαία όρια για τον σκοπό αυτό.

               Όπως προσδιορίστηκε από την Επιτροπή βάσει των εκτιμήσεων του ΔΝΤ στο πλαίσιο της μελλοντικής διευρυμένης πιστοδοτικής διευκόλυνσης, το ποσό της προτεινόμενης νέας ΜΧΣ-II αντιστοιχεί στο 7,4 % του εκτιμώμενου χρηματοδοτικού ελλείμματος που υπολείπεται για την περίοδο 2016-2017. Αυτό συνάδει με τις συνήθεις πρακτικές για τον επιμερισμό των βαρών στις πράξεις ΜΧΣ. Δεδομένης της συνδρομής που έχουν υποσχεθεί στην Ιορδανία άλλοι διμερείς και πολυμερείς χορηγοί, θεωρείται το ενδεδειγμένο επίπεδο επιμερισμού των βαρών για την ΕΕ.

               •Επιλογή του νομικού μέσου

               Η χρηματοδότηση έργων ή η χορήγηση τεχνικής βοήθειας δεν θα ήταν κατάλληλες ή επαρκείς για την υλοποίηση των μακροοικονομικών αυτών στόχων. Η καθοριστική προστιθέμενη αξία της ΜΧΣ σε σύγκριση με άλλα ενωσιακά μέσα θα είναι να αμβλύνει τον περιορισμό της εξωτερικής χρηματοδότησης και να βοηθήσει να δημιουργηθεί ένα σταθερό μακροοικονομικό πλαίσιο, με την προαγωγή διατηρήσιμου ισοζυγίου πληρωμών και διατηρήσιμης δημοσιονομικής κατάστασης, καθώς και κατάλληλου πλαισίου για διαρθρωτικές μεταρρυθμίσεις. Συμβάλλοντας στην καθιέρωση ενός κατάλληλου συνολικού πλαισίου πολιτικών, η ΜΧΣ μπορεί να αυξήσει την αποτελεσματικότητα των δράσεων που χρηματοδοτούνται στην Ιορδανία βάσει άλλων χρηματοδοτικών μέσων της ΕΕ με στενότερη στόχευση.

               3.ΑΠΟΤΕΛΕΣΜΑΤΑ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ

               •Διαβούλευση με τα ενδιαφερόμενα μέρη

               Η ΜΧΣ χορηγείται ως αναπόσπαστο μέρος της διεθνούς υποστήριξης στο πρόγραμμα οικονομικής σταθεροποίησης της Ιορδανίας. Κατά τη σύνταξη της παρούσας πρότασης για ΜΧΣ, οι υπηρεσίες της Επιτροπής συμμετείχαν σε διαβουλεύσεις με το ΔΝΤ και την Παγκόσμια Τράπεζα, που έχουν ήδη θεσπίσει σημαντικά χρηματοδοτικά προγράμματα και προετοιμάζουν νέα. Η Επιτροπή συμβουλεύθηκε την Οικονομική και Δημοσιονομική Επιτροπή στις 2 Ιουνίου 2016, και έλαβε την έγκρισή της για την πρόταση. Η Επιτροπή βρίσκεται επίσης σε τακτική επαφή με τις ιορδανικές αρχές.

               •Συγκέντρωση και χρήση εμπειρογνωμοσύνης

               Η Επιτροπή θα διενεργήσει, με τη βοήθεια εξωτερικών συμβούλων, επιχειρησιακή αξιολόγηση της ποιότητας και αξιοπιστίας των δημόσιων χρηματοοικονομικών κυκλωμάτων και διοικητικών διαδικασιών της Ιορδανίας, πριν από την πραγματική υλοποίηση της χρηματοδοτικής βοήθειας. Τα αποτελέσματα, τα οποία θα κοινοποιηθούν στις ιορδανικές αρχές και στην αντιπροσωπία της ΕΕ για περαιτέρω εργασίες σε τομείς που πιθανόν επιδέχονται βελτίωση, θα μπορούσαν επίσης να αντανακλώνται στους όρους οικονομικής πολιτικής της προτεινόμενης ΜΧΣ.

               •Εκτίμηση επιπτώσεων

               Η μακροοικονομική χρηματοδοτική συνδρομή της ΕΕ αποτελεί μέσο έκτακτης ανάγκης για την αντιμετώπιση σοβαρών δυσχερειών στο ισοζύγιο πληρωμών σε τρίτες χώρες. Ως εκ τούτου, η εν λόγω πρόταση ΜΧΣ απαλλάσσεται από την απαίτηση για διενέργεια αξιολόγησης αντικτύπου σύμφωνα με τις κατευθυντήριες γραμμές της Επιτροπής για τη βελτίωση της νομοθεσίας (SWD(2015) 111 final), δεδομένου ότι αποτελεί πολιτική επιταγή να υπάρξει ταχεία εξέλιξη στην παρούσα κατάσταση έκτακτης ανάγκης που απαιτεί άμεση αντίδραση.

               Γενικότερα, οι προτάσεις ΜΧΣ της Επιτροπής βασίζονται στα διδάγματα που αντλήθηκαν από τις εκ των υστέρων αξιολογήσεις που διενεργήθηκαν σε παρελθούσες επιχειρήσεις στις γειτονικές χώρες της ΕΕ. Όπως η ΜΧΣ-Ι, η ΜΧΣ-ΙΙ και το πρόγραμμα οικονομικής προσαρμογής και μεταρρύθμισης που τη συνοδεύει θα βοηθήσουν την Ιορδανία να αντιμετωπίσει τις βραχυπρόθεσμες χρηματοδοτικές ανάγκες της, στηρίζοντας παράλληλα μέτρα πολιτικής που σκοπό έχουν να ενισχύσουν μεσοπρόθεσμα το ισοζύγιο πληρωμών και τη δημοσιονομική βιωσιμότητα, καθώς επίσης να αυξήσουν τη βιώσιμη ανάπτυξη, συμπληρώνοντας έτσι το πρόγραμμα που πρόκειται να συμφωνηθεί με το ΔΝΤ. Τα μέτρα αυτά μπορούν να καλύπτουν τομείς μεταρρυθμίσεων όπως η διαχείριση των δημόσιων οικονομικών και άλλες πτυχές της οικονομικής διακυβέρνησης, η φορολογική μεταρρύθμιση, η ενίσχυση του δικτύου κοινωνικής ασφάλειας, μεταρρυθμίσεις στον τομέα της ενέργειας και του νερού, το εμπόριο και οι επενδύσεις, καθώς και η αγορά εργασίας, συμπεριλαμβανομένων μέτρων για τη διευκόλυνση της ένταξης των Σύριων προσφύγων στην ιορδανική αγορά εργασίας.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Η σχεδιαζόμενη συνδρομή θα μπορούσε να χορηγηθεί με τη μορφή δανείου και να χρηματοδοτηθεί μέσω μιας δανειοληπτικής πράξης την οποία θα διενεργήσει η Επιτροπή για λογαριασμό της ΕΕ. Το δημοσιονομικό κόστος της συνδρομής θα αντιστοιχεί στην τροφοδότηση του Ταμείου Εγγυήσεων για τις εξωτερικές δράσεις της ΕΕ, με επιτόκιο 9 %, των ποσών που εκταμιεύονται από τη γραμμή του προϋπολογισμού 01 03 06 («Τροφοδότηση του Ταμείου Εγγυήσεων»). Αν υποτεθεί ότι η πρώτη εκταμίευση δανείου (100 εκατ. EUR) θα καταβληθεί το 2016 και η δεύτερη εκταμίευση δανείου (100 εκατ. EUR) το 2017, σύμφωνα με τους κανόνες που διέπουν τον μηχανισμό του ταμείου εγγυήσεων, η τροφοδότηση θα πραγματοποιηθεί με τους προϋπολογισμούς των ετών 2018-19. Με βάση τις τρέχουσες προβλέψεις για τη χρησιμοποίηση της γραμμής του προϋπολογισμού 01 03 06, η Επιτροπή εκτιμά ότι οι δημοσιονομικές επιπτώσεις της πράξης μπορούν να αντιμετωπιστούν.

               5.ΛΟΙΠΑ ΣΤΟΙΧΕΙΑ

               •Ρήτρα επανεξέτασης/αναθεώρησης/λήξης ισχύος

               Η πρόταση περιλαμβάνει ρήτρα λήξης ισχύος. Η προτεινόμενη ΜΧΣ θα διατεθεί για δυόμισι έτη, αρχής γενομένης από την πρώτη ημέρα μετά την έναρξη ισχύος του μνημονίου συνεννόησης.

               2016/0197 (COD)

               Πρόταση

               ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

               για τη χορήγηση περαιτέρω μακροοικονομικής χρηματοδοτικής συνδρομής στο Χασεμιτικό Βασίλειο της Ιορδανίας

               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 212,

               Έχοντας υπόψη την πρόταση της Ευρωπαϊκής Επιτροπής,

               Κατόπιν διαβίβασης του σχεδίου νομοθετικής πράξης στα εθνικά κοινοβούλια,

               Αποφασίζοντας σύμφωνα με τη συνήθη νομοθετική διαδικασία,

               Εκτιμώντας τα ακόλουθα:

               (1)Οι σχέσεις μεταξύ της Ευρωπαϊκής Ένωσης (εφεξής «Ένωση») και του Χασεμιτικού Βασιλείου της Ιορδανίας (εφεξής «Ιορδανία») αναπτύσσονται στο πλαίσιο της ευρωπαϊκής πολιτικής γειτονίας (ΕΠΓ). Η Ιορδανία υπέγραψε συμφωνία σύνδεσης με την ΕΕ στις 24 Νοεμβρίου 1997, η οποία τέθηκε σε ισχύ την 1η Μαΐου 2002. Στο πλαίσιο της συμφωνίας σύνδεσης, η ΕΕ και η Ιορδανία καθιέρωσαν σταδιακά ζώνη ελεύθερων συναλλαγών εντός 12ετούς μεταβατικής περιόδου. Επιπλέον, μια συμφωνία για την περαιτέρω ελευθέρωση των γεωργικών προϊόντων άρχισε να ισχύει το 2007. Το 2010 συμφωνήθηκε εταιρική σχέση «προηγμένου καθεστώτος» μεταξύ της ΕΕ και της Ιορδανίας, η οποία συνεπάγεται διευρυμένους τομείς συνεργασίας. Πρωτόκολλο σχετικά με τους μηχανισμούς διευθέτησης των διαφορών για τις εμπορικές συναλλαγές μεταξύ της ΕΕ και της Ιορδανίας, το οποίο μονογραφήθηκε τον Δεκέμβριο 2009, τέθηκε σε ισχύ την 1η Ιουλίου 2011. Αναπτύσσεται περαιτέρω διμερής διάλογος και οικονομική συνεργασία στο πλαίσιο της συμφωνίας σύνδεσης ΕΠΓ και του ενιαίου πλαισίου στήριξης που εγκρίθηκε για την περίοδο 2014-2017.

               (2)Από το 2011, η Ιορδανία έχει ξεκινήσει μια σειρά από πολιτικές μεταρρυθμίσεις για την ενίσχυση της κοινοβουλευτικής δημοκρατίας και του κράτους δικαίου. Δημιουργήθηκε Συνταγματικό Δικαστήριο και ανεξάρτητη εκλογική επιτροπή και το ιορδανικό κοινοβούλιο ψήφισε σειρά σημαντικών νόμων, όπως τον εκλογικό νόμο και τον νόμο για τα πολιτικά κόμματα, καθώς και νόμους για την αποκέντρωση και την τοπική αυτοδιοίκηση.

               (3)Η οικονομία της Ιορδανίας έχει πληγεί σημαντικά από τη συνεχιζόμενη περιφερειακή αναταραχή, κυρίως στις γειτονικές χώρες Ιράκ και Συρία. Σε συνδυασμό με την επιδείνωση του παγκόσμιου περιβάλλοντος, η εν λόγω περιφερειακή αναταραχή είχε σοβαρή επίπτωση στα εξωτερικά έσοδα και στα δημόσια οικονομικά. Ο τουρισμός και οι άμεσες ξένες επενδύσεις επηρεάστηκαν αρνητικά ενώ διακόπηκαν οι εμπορικές οδοί και διαταράχθηκε η ροή του φυσικού αερίου από την Αίγυπτο. Επιπλέον, η οικονομία της Ιορδανίας έχει επηρεαστεί από τη μεγάλη εισροή Σύριων προσφύγων, γεγονός που έχει αυξήσει την πίεση στη δημοσιονομική της θέση, στις δημόσιες υπηρεσίες και στις υποδομές.

               (4)Από το ξέσπασμα των συγκρούσεων στη Συρία, το 2011, η Ένωση εξέφρασε την κατηγορηματική δέσμευσή της να υποστηρίξει την Ιορδανία όσον αφορά τις οικονομικές και κοινωνικές συνέπειες της Συριακής κρίσης, και ιδίως την παρουσία μεγάλου αριθμού Σύριων προσφύγων στο έδαφός της. Αύξησε τη χρηματοδοτική της στήριξη στην Ιορδανία, ενισχύοντας τη συνεργασία με την εν λόγω χώρα σε πολλούς τομείς, περιλαμβανομένης της κοινωνίας των πολιτών, του εκλογικού συστήματος, της ασφάλειας, της περιφερειακής ανάπτυξης και των κοινωνικών και οικονομικών μεταρρυθμίσεων. Και επίσης έχει προσφέρει τη δυνατότητα σύναψης μιας σφαιρικής και σε βάθος συμφωνίας ελευθέρων συναλλαγών (DCFTA).

               (5)Στην παρούσα δύσκολη οικονομική και δημοσιονομική συγκυρία, οι ιορδανικές αρχές και το Διεθνές Νομισματικό Ταμείο (ΔΝΤ) συμφώνησαν τον Αύγουστο του 2012 για το πρώτο πρόγραμμα οικονομικής προσαρμογής, το οποίο υποστηρίχθηκε από τριετή συμφωνία Stand-by (SBA) ύψους 2 δισ. δολαρίων ΗΠΑ. Το πρόγραμμα αυτό ολοκληρώθηκε με επιτυχία τον Αύγουστο του 2015. Στο πλαίσιο του εν λόγω προγράμματος, η Ιορδανία πραγματοποίησε σημαντική πρόοδο προς τη δημοσιονομική εξυγίανση (υποβοηθούμενη και από την πτώση των τιμών του πετρελαίου) και με μια σειρά διαρθρωτικών μεταρρυθμίσεων.

               (6)Τον Δεκέμβριο του 2012, η Ιορδανία ζήτησε συμπληρωματική μακροοικονομική χρηματοδοτική συνδρομή από την Ένωση. Σε απάντηση, η μακροοικονομική χρηματοδοτική συνδρομή ύψους 180 εκατ. EUR με τη μορφή δανείων εγκρίθηκε τον Δεκέμβριο του 2013
                  3
                (ΜΧΣ-I) . Το μνημόνιο συνεννόησης που καθορίζει τους όρους πολιτικής που συνδέονται με την εν λόγω μακροοικονομική χρηματοδοτική συνδρομή τέθηκε σε ισχύ στις 18 Μαρτίου 2014. Μετά την εφαρμογή των μέτρων πολιτικής που έχουν συμφωνηθεί, η πρώτη δόση της ΜΧΣ-Ι εκταμιεύθηκε στις 10 Φεβρουαρίου 2015 και η δεύτερη δόση στις 15 Οκτωβρίου 2015.

               (7)Από την έναρξη της κρίσης στη Συρία, η ΕΕ διέθεσε σχεδόν 1,13 δισ. EUR στην Ιορδανία. Αυτό περιλαμβάνει, επιπλέον των 180 εκατ. EUR από την πρώτη επιχείρηση μακροοικονομικής χρηματοδοτικής συνδρομής, 500 εκατ. EUR από την τακτική προγραμματισμένη διμερή συνεργασία για την Ιορδανία που χρηματοδοτείται από τον ευρωπαϊκό μηχανισμό γειτονίας, περίπου 250 εκατ. EUR από τον προϋπολογισμό ανθρωπιστικής βοήθειας και πάνω από 30 εκατ. EUR από τον μηχανισμό συμβολής στη σταθερότητα και την ειρήνη. Επιπλέον, η Ευρωπαϊκή Τράπεζα Επενδύσεων έχει διαθέσει δάνεια ύψους 264 εκατ. EUR από το 2011.

               (8)Η κλιμάκωση της συριακής κρίσης το 2015 έπληξε σοβαρά την Ιορδανία σε ότι αφορά το εμπόριο, τον τουρισμό και την εμπιστοσύνη των επενδυτών. Η Ιορδανία επηρεάστηκε επίσης από τη μείωση της οικονομικής υποστήριξης από τις χώρες του Συμβουλίου Συνεργασίας του Κόλπου (ΣΣΚ), οι οποίες επηρεάζονται από την πτώση των τιμών πετρελαίου. Ως αποτέλεσμα, η οικονομική ανάπτυξη επιβραδύνθηκε εκ νέου, η ανεργία αυξήθηκε και προέκυψαν νέες δημοσιονομικές ανάγκες και ανάγκες εξωτερικής χρηματοδότησης.

               (9)Σε αυτό το δυσχερές πλαίσιο, η Ένωση έχει επανειλημμένα δηλώσει τη δέσμευσή της να στηρίξει την Ιορδανία στη διαδικασία των οικονομικών και κοινωνικών μεταρρυθμίσεων που επιδιώκει. Ειδικότερα, η δέσμευση αυτή εκφράστηκε στη διάσκεψη «Στήριξη της Συρίας και της ευρύτερης περιοχής», η οποία πραγματοποιήθηκε στο Λονδίνο στις 4 Φεβρουαρίου 2016, όπου η ΕΕ δεσμεύτηκε να χορηγήσει 2,39 δισ. EUR την περίοδο 2016-2017 για χρηματοδοτική στήριξη των χωρών που έχουν πληγεί περισσότερο από την προσφυγική κρίση, συμπεριλαμβανομένης της Ιορδανίας. Η πολιτική και οικονομική στήριξη της Ένωσης στη μεταρρυθμιστική διαδικασία της Ιορδανίας συνάδει με την πολιτική της Ένωσης για την περιοχή της νότιας Μεσογείου, όπως αυτή ορίζεται στο πλαίσιο της ΕΠΓ.

               (10)Μετά την επιδείνωση της οικονομικής και χρηματοπιστωτικής κατάστασης της Ιορδανίας, το ΔΝΤ και η Ιορδανία έχουν αρχίσει διαπραγματεύσεις για μια διάδοχη ρύθμιση, η οποία θα μπορούσε να λάβει τη μορφή διευρυμένης χρηματοδοτικής διευκόλυνσης («πρόγραμμα του ΔΝΤ») 3ετούς διάρκειας, αρχής γενομένης από το δεύτερο εξάμηνο του 2016. Το νέο πρόγραμμα του ΔΝΤ στοχεύει στην ανακούφιση βραχυπρόθεσμων δυσκολιών σε σχέση με το ισοζύγιο πληρωμών στην Ιορδανία και στην εφαρμογή στιβαρών μέτρων προσαρμογής.

               (11)Τον Αύγουστο του 2016, ενόψει της επιδείνωσης της κατάστασης και των προοπτικών της οικονομίας, η Ιορδανία ζήτησε περαιτέρω μακροοικονομική χρηματοδοτική συνδρομή από την Ένωση.

               (12)Δεδομένου ότι η Ιορδανία είναι χώρα που καλύπτεται από την ΕΠΓ, θα πρέπει να θεωρείται επιλέξιμη για να λάβει μακροοικονομική χρηματοδοτική συνδρομή από την Ένωση.

               (13)Η μακροοικονομική χρηματοδοτική συνδρομή της Ένωσης θα πρέπει να συνιστά έκτακτο χρηματοδοτικό μέσο ανοικτής και χωρίς ειδικό σκοπό στήριξης του ισοζυγίου πληρωμών, το οποίο αποσκοπεί στην αντιμετώπιση των άμεσων αναγκών εξωτερικής χρηματοδότησης του δικαιούχου και θα πρέπει να στηρίζει την εφαρμογή προγράμματος πολιτικής που περιλαμβάνει σοβαρά και άμεσα μέτρα προσαρμογής και διαρθρωτικής μεταρρύθμισης, με σκοπό τη βελτίωση της κατάστασης του ισοζυγίου πληρωμών βραχυπρόθεσμα.

               (14)Δεδομένου ότι εξακολουθεί να υφίσταται σημαντικό υπολειπόμενο εξωτερικό κενό χρηματοδότησης στο ισοζύγιο πληρωμών της Ιορδανίας, υψηλότερο από τους πόρους που χορηγούν το ΔΝΤ και άλλοι πολυμερείς δημοσιονομικοί οργανισμοί, η μακροοικονομική χρηματοδοτική συνδρομή της Ένωσης προς την Ιορδανία, υπό τις σημερινές εξαιρετικές περιστάσεις, θεωρείται κατάλληλη απάντηση στο αίτημα της χώρας για τη στήριξη της οικονομικής σταθεροποίησής της σε συνδυασμό με το πρόγραμμα του ΔΝΤ. Η παροχή μακροοικονομικής χρηματοδοτικής συνδρομής της Ένωσης θα στηρίξει την οικονομική σταθεροποίηση και το πρόγραμμα διαρθρωτικών μεταρρυθμίσεων της Ιορδανίας, συμπληρώνοντας τους πόρους που διατίθενται στο πλαίσιο των χρηματοδοτικών ρυθμίσεων του ΔΝΤ.

               (15)Η μακροοικονομική χρηματοδοτική συνδρομή της Ένωσης θα πρέπει να αποσκοπεί στην αποκατάσταση μιας βιώσιμης θέσης εξωτερικής χρηματοδότησης για την Ιορδανία και, ως εκ τούτου, να στηρίξει την οικονομική και κοινωνική ανάπτυξή της.

               (16)Ο προσδιορισμός του ποσού της μακροοικονομικής χρηματοδοτικής συνδρομής της Ένωσης βασίζεται σε μια ολοκληρωμένη ποσοτική εκτίμηση των υπολειπόμενων εξωτερικών χρηματοδοτικών αναγκών της Ιορδανίας και λαμβάνει υπόψη την ικανότητά της για αυτοχρηματοδότηση μέσω ιδίων πόρων, και ιδίως μέσω των συναλλαγματικών αποθεμάτων που διαθέτει. Η μακροοικονομική χρηματοδοτική συνδρομή της Ένωσης θα πρέπει να συμπληρώνει τα προγράμματα και τους πόρους που χορηγούν το ΔΝΤ και η Παγκόσμια Τράπεζα. Κατά τον καθορισμό του ποσού της συνδρομής λαμβάνονται επίσης υπόψη οι αναμενόμενες χρηματοδοτικές συνεισφορές πολυμερών χορηγών και η ανάγκη να διασφαλιστεί δίκαιη κατανομή των βαρών μεταξύ της Ένωσης και άλλων χορηγών, καθώς και η προϋπάρχουσα διάθεση εκ μέρους της Ένωσης άλλων μέσων εξωτερικής χρηματοδότησης στην Ιορδανία και η προστιθέμενη αξία της συνολικής συμμετοχής της Ένωσης.

               (17)Η Επιτροπή θα πρέπει να διασφαλίζει ότι η μακροοικονομική χρηματοδοτική συνδρομή της Ένωσης συνάδει νομικά και ουσιαστικά με τις βασικές αρχές, τους στόχους και τα μέτρα που λαμβάνονται στους διάφορους τομείς εξωτερικής δράσης και τις άλλες συναφείς πολιτικές της Ένωσης.

               (18)Η μακροοικονομική χρηματοδοτική συνδρομή της Ένωσης θα πρέπει να στηρίξει την εξωτερική πολιτική της έναντι της Ιορδανίας. Οι υπηρεσίες της Επιτροπής και η Ευρωπαϊκή Υπηρεσία Εξωτερικής Δράσης θα πρέπει να συνεργάζονται στενά σε όλη τη διάρκεια της επιχείρησης μακροοικονομικής χρηματοδοτικής συνδρομής, για τον συντονισμό και την εξασφάλιση της συνοχής της εξωτερικής πολιτικής της Ένωσης.

               (19)Η μακροοικονομική χρηματοδοτική συνδρομή της Ένωσης αναμένεται να στηρίξει την προσήλωση της Ιορδανίας στις κοινές με την Ένωση αξίες, στις οποίες περιλαμβάνονται η δημοκρατία, το κράτος δικαίου, η χρηστή διακυβέρνηση, ο σεβασμός των ανθρωπίνων δικαιωμάτων, η βιώσιμη ανάπτυξη και η μείωση της φτώχειας, καθώς και η προσήλωσή της στις αρχές ενός ελεύθερου και θεμιτού εμπορίου που διενεργείται βάσει κανόνων.

               (20)Προϋπόθεση για τη χορήγηση της μακροοικονομικής χρηματοδοτικής συνδρομής της Ένωσης θα πρέπει να είναι ο σεβασμός εκ μέρους της Ιορδανίας των ουσιαστικών θεσμών της δημοκρατίας, στους οποίους περιλαμβάνονται το πολυκομματικό κοινοβουλευτικό σύστημα, το κράτος δικαίου και η εγγύηση του σεβασμού των ανθρωπίνων δικαιωμάτων. Επιπλέον, οι ειδικοί στόχοι της μακροοικονομικής χρηματοδοτικής συνδρομής της Ένωσης θα πρέπει να αφορούν την ενίσχυση της αποτελεσματικότητας, της διαφάνειας και της λογοδοσίας των συστημάτων διαχείρισης των δημοσίων οικονομικών στην Ιορδανία και να προωθούν τις διαρθρωτικές μεταρρυθμίσεις που σκοπό έχουν να στηρίξουν τη βιώσιμη και χωρίς αποκλεισμούς ανάπτυξη, τη δημιουργία θέσεων εργασίας και τη δημοσιονομική εξυγίανση. Τόσο η πλήρωση των προϋποθέσεων όσο και η επίτευξη των στόχων αυτών θα πρέπει να παρακολουθούνται τακτικά από την Επιτροπή και την Ευρωπαϊκή Υπηρεσία Εξωτερικής Δράσης.

               (21)Προκειμένου να διασφαλιστεί η αποτελεσματική προστασία των οικονομικών συμφερόντων της Ένωσης σε σχέση με την παρούσα μακροοικονομική χρηματοδοτική συνδρομή της Ένωσης, είναι απαραίτητο να λάβει η Ιορδανία τα κατάλληλα μέτρα πρόληψης και καταπολέμησης της απάτης, της διαφθοράς και οποιωνδήποτε άλλων παρατυπιών που συνδέονται με αυτή την οικονομική συνδρομή. Επιπλέον, θα πρέπει να προβλεφθεί η διενέργεια ελέγχων από την Επιτροπή και η διενέργεια λογιστικών ελέγχων από το Ελεγκτικό Συνέδριο.

               (22)Η αποδέσμευση της μακροοικονομικής χρηματοδοτικής συνδρομής της Ένωσης δεν θίγει τις εξουσίες του Ευρωπαϊκού Κοινοβουλίου και του Συμβουλίου (ως δημοσιονομικής αρχής).

               (23)Τα ποσά που απαιτούνται για την παροχή της μακροοικονομικής χρηματοδοτικής συνδρομής θα πρέπει να είναι σύμφωνα με τις πιστώσεις του προϋπολογισμού που προβλέπονται στο πολυετές δημοσιονομικό πλαίσιο.

               (24)Η διαχείριση της μακροοικονομικής χρηματοδοτικής συνδρομής της Ένωσης θα πρέπει να ασκείται από την Επιτροπή. Για να διασφαλιστεί ότι το Ευρωπαϊκό Κοινοβούλιο και το Συμβούλιο μπορούν να παρακολουθούν την εφαρμογή της παρούσας απόφασης, η Επιτροπή θα πρέπει να τους ενημερώνει τακτικά για τις εξελίξεις σχετικά με τη μακροοικονομική χρηματοδοτική συνδρομή και να τους παρέχει τα σχετικά έγγραφα.

               (25)Προκειμένου να διασφαλιστούν ενιαίες προϋποθέσεις για την εκτέλεση της παρούσας απόφασης, θα πρέπει να ανατεθούν στην Επιτροπή εκτελεστικές αρμοδιότητες. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  4
               .

               (26)Η μακροοικονομική χρηματοδοτική συνδρομή της Ένωσης θα πρέπει να υπόκειται σε όρους οικονομικής πολιτικής που θα καθοριστούν σε μνημόνιο συνεννόησης. Προκειμένου να εξασφαλιστούν ενιαίες προϋποθέσεις εφαρμογής και για λόγους αποτελεσματικότητας, θα πρέπει να ανατεθεί στην Επιτροπή η εξουσία να διαπραγματευτεί τους εν λόγω όρους με τις αρχές της Ιορδανίας υπό την εποπτεία της επιτροπής των αντιπροσώπων των κρατών μελών δυνάμει του κανονισμού (ΕΕ) αριθ. 182/2011. Δυνάμει του εν λόγω κανονισμού, η συμβουλευτική διαδικασία θα πρέπει κατά γενικό κανόνα να εφαρμόζεται σε όλες τις περιπτώσεις εκτός από αυτές που προβλέπονται στον εν λόγω κανονισμό. Λαμβάνοντας υπόψη τις δυνητικά σημαντικές επιπτώσεις της συνδρομής, η οποία υπερβαίνει το ποσό των 90 εκατ. EUR, είναι σκόπιμο να χρησιμοποιηθεί η διαδικασία εξέτασης για τις πράξεις που υπερβαίνουν το εν λόγω κατώτατο όριο. Λαμβάνοντας υπόψη το ποσό της μακροοικονομικής χρηματοδοτικής συνδρομής της Ένωσης στην Ιορδανία, θα πρέπει να εφαρμοστεί η διαδικασία εξέτασης για την έγκριση του μνημονίου συνεννόησης, ή για τη μείωση, την αναστολή ή την ακύρωση της συνδρομής,

               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               1.Η Ένωση χορηγεί μακροοικονομική χρηματοδοτική συνδρομή ανώτατου ποσού 200 εκατ. EUR στην Ιορδανία («μακροοικονομική χρηματοδοτική συνδρομή της Ένωσης»), με σκοπό τη στήριξη της οικονομικής σταθεροποίησης και ενός ουσιαστικού προγράμματος μεταρρυθμίσεων. Η χρηματοδοτική συνδρομή συμβάλλει στην κάλυψη των αναγκών που σχετίζονται με το ισοζύγιο πληρωμών της Ιορδανίας, όπως αυτές προσδιορίζονται στο πρόγραμμα του ΔΝΤ.

               2.Ολόκληρο το ποσό της μακροοικονομικής χρηματοδοτικής συνδρομής της Ένωσης χορηγείται στην Ιορδανία με τη μορφή δανείων. Η Επιτροπή εξουσιοδοτείται να δανειστεί εξ ονόματος της Ένωσης τα αναγκαία κεφάλαια από τις κεφαλαιαγορές ή από χρηματοδοτικούς οργανισμούς και να τα δανείσει στη συνέχεια στην Ιορδανία. Τα δάνεια έχουν μέγιστη μέση διάρκεια 15 ετών.

               3.Η εκταμίευση της μακροοικονομικής χρηματοδοτικής συνδρομής της Ένωσης γίνεται υπό τη διαχείριση της Επιτροπής κατά τρόπο συνεπή προς τις συμφωνίες ή τους διακανονισμούς που έχουν συνομολογηθεί μεταξύ του Διεθνούς Νομισματικού Ταμείου (ΔΝΤ) και της Ιορδανίας και προς τις βασικές αρχές και στόχους οικονομικών μεταρρυθμίσεων που ορίζονται στη συμφωνία σύνδεσης ΕΕ-Ιορδανίας, στο ενιαίο πλαίσιο στήριξης για τα έτη 2014-2017 και στις μελλοντικές προτεραιότητες της εταιρικής σχέσης. Η Επιτροπή ενημερώνει τακτικά το Ευρωπαϊκό Κοινοβούλιο και το Συμβούλιο για τις εξελίξεις που αφορούν τη μακροοικονομική χρηματοδοτική συνδρομή της Ένωσης, περιλαμβανομένων των σχετικών εκταμιεύσεων και διαβιβάζει στα εν λόγω όργανα τα σχετικά έγγραφα εγκαίρως.

               4.Η μακροοικονομική χρηματοδοτική συνδρομή της Ένωσης διατίθεται για περίοδο δυόμισι ετών, αρχής γενομένης από την πρώτη ημέρα μετά την έναρξη ισχύος του μνημονίου συνεννόησης που αναφέρεται στο άρθρο 3 παράγραφος 1.

               5.Εάν οι ανάγκες χρηματοδότησης της Ιορδανίας μειωθούν σημαντικά κατά την περίοδο εκταμίευσης της μακροοικονομικής χρηματοδοτικής συνδρομής της Ένωσης, σε σύγκριση με τις αρχικές προβλέψεις, η Επιτροπή, ενεργώντας σύμφωνα με τη διαδικασία εξέτασης του άρθρου 7 παράγραφος 2, μειώνει το ποσό της συνδρομής ή την αναστέλλει ή την ακυρώνει.

               Άρθρο 2

               1.Προϋπόθεση για τη χορήγηση της μακροοικονομικής χρηματοδοτικής συνδρομής της Ένωσης είναι ο σεβασμός εκ μέρους της Ιορδανίας των ουσιαστικών θεσμών της δημοκρατίας, στους οποίους περιλαμβάνονται το πολυκομματικό κοινοβουλευτικό σύστημα, το κράτος δικαίου και η εγγύηση του σεβασμού των ανθρωπίνων δικαιωμάτων.

               2.Η Επιτροπή και η Ευρωπαϊκή Υπηρεσία Εξωτερικής Δράσης παρακολουθούν την ικανοποίηση αυτής της προϋπόθεσης καθ' όλη τη διάρκεια ισχύος της μακροοικονομικής χρηματοδοτικής συνδρομής της Ένωσης.

               3.Οι παράγραφοι 1 και 2 του παρόντος άρθρου εφαρμόζονται σύμφωνα με την απόφαση 2010/427/ΕΕ του Συμβουλίου
                  5
               .

               Άρθρο 3

               1.Η Επιτροπή, σύμφωνα με τη διαδικασία εξέτασης, μνεία της οποίας γίνεται στο άρθρο 7 παράγραφος 2, συμφωνεί με τις αρχές της Ιορδανίας σχετικά με σαφώς καθορισμένους όρους οικονομικής και χρηματοπιστωτικής πολιτικής, εστιάζοντας ιδιαίτερα στις διαρθρωτικές μεταρρυθμίσεις και την εξυγίανση των δημόσιων οικονομικών από τις οποίες εξαρτάται η μακροοικονομική χρηματοδοτική συνδρομή της Ένωσης, που καθορίζονται σε μνημόνιο συνεννόησης («το μνημόνιο συνεννόησης»). Οι όροι αυτοί της οικονομικής και χρηματοπιστωτικής πολιτικής που διατυπώνονται στο μνημόνιο συνεννόησης πρέπει να είναι συνεπείς με τις συμφωνίες ή τις ρυθμίσεις που αναφέρονται στο άρθρο 1 παράγραφος 3, συμπεριλαμβανομένων των προγραμμάτων μακροοικονομικής προσαρμογής και διαρθρωτικών μεταρρυθμίσεων που εφαρμόζει η Ιορδανία με τη στήριξη του ΔΝΤ.

               2.Οι όροι που αναφέρονται στην παράγραφο 1 αποσκοπούν, ειδικότερα, στην ενίσχυση της αποτελεσματικότητας, της διαφάνειας και της λογοδοσίας των συστημάτων διαχείρισης των δημόσιων οικονομικών στην Ιορδανία, συμπεριλαμβανομένης της χρήσης της μακροοικονομικής χρηματοδοτικής συνδρομής της Ένωσης. Κατά τον σχεδιασμό των μέτρων πολιτικής λαμβάνονται επίσης δεόντως υπόψη η πρόοδος όσον αφορά το αμοιβαίο άνοιγμα των αγορών, την ανάπτυξη θεμιτών εμπορικών συναλλαγών βάσει κανόνων και άλλες προτεραιότητες στο πλαίσιο της εξωτερικής πολιτικής της Ένωσης. Η Επιτροπή παρακολουθεί τακτικά την πρόοδο που σημειώνεται για την επίτευξη των στόχων αυτών.

               3.Οι λεπτομερείς χρηματοδοτικοί όροι της μακροοικονομικής χρηματοδοτικής συνδρομής της Ένωσης καθορίζονται σε μια δανειακή σύμβαση που πρόκειται να συναφθεί μεταξύ της Επιτροπής και των αρχών της Ιορδανίας.

               4.Η Επιτροπή ελέγχει σε τακτά διαστήματα ότι εξακολουθούν να πληρούνται οι όροι του άρθρου 4 παράγραφος 3, περιλαμβανομένου και του κατά πόσον οι οικονομικές πολιτικές της Ιορδανίας είναι σύμφωνες με τους στόχους της μακροοικονομικής χρηματοδοτικής συνδρομής της Ένωσης. Στο πλαίσιο αυτό, η Επιτροπή συνεργάζεται στενά με το ΔΝΤ και την Παγκόσμια Τράπεζα και, εφόσον είναι αναγκαίο, με το Ευρωπαϊκό Κοινοβούλιο και το Συμβούλιο.

               Άρθρο 4

               1.Με την επιφύλαξη των όρων της παραγράφου 3, η μακροοικονομική χρηματοδοτική συνδρομή της Ένωσης διατίθεται από την Επιτροπή με τη μορφή δύο δόσεων δανείου. Το ύψος κάθε δόσης καθορίζεται στο μνημόνιο συνεννόησης που αναφέρεται στο άρθρο 3.

               2.Τα ποσά της μακροοικονομικής χρηματοδοτικής συνδρομής της Ένωσης οδηγούν, κατά περίπτωση, στην τροφοδότηση του Ταμείου εγγυήσεων για τις εξωτερικές δράσεις σύμφωνα με τον κανονισμό (ΕΚ, Ευρατόμ) αριθ. 480/2009 του Συμβουλίου
                  6
               .

               3.Η απόφαση της Επιτροπής για την αποδέσμευση των δόσεων εξαρτάται από την εκπλήρωση όλων των ακόλουθων όρων:

               α)την προϋπόθεση που ορίζεται στο άρθρο 2·

               β)τις συνεχείς ικανοποιητικές επιδόσεις ως προς την εφαρμογή προγράμματος πολιτικής που περιέχει μέτρα σοβαρής προσαρμογής και διαρθρωτικών μεταρρυθμίσεων τα οποία στηρίζονται από μη προληπτική πιστωτική συμφωνία του ΔΝΤ, και

               γ)την ικανοποιητική εφαρμογή, των όρων οικονομικής πολιτικής και των χρηματοδοτικών όρων που περιέχονται στο μνημόνιο συμφωνίας.

               Η εκταμίευση της δεύτερης δόσης πραγματοποιείται, καταρχήν, το νωρίτερο τρεις μήνες μετά την εκταμίευση της πρώτης δόσης.

               4.Όταν συστηματικά δεν τηρούνται οι όροι της παραγράφου 3, η Επιτροπή αναστέλλει προσωρινά ή ακυρώνει την εκταμίευση της μακροοικονομικής χρηματοδοτικής συνδρομής της Ένωσης. Σε αυτήν την περίπτωση, η Επιτροπή ενημερώνει το Ευρωπαϊκό Κοινοβούλιο και το Συμβούλιο σχετικά με τους λόγους της εν λόγω αναστολής ή ακύρωσης.

               5.Η μακροοικονομική χρηματοδοτική συνδρομή της Ένωσης εκταμιεύεται στην Κεντρική Τράπεζα της Ιορδανίας. Με την επιφύλαξη των όρων που πρόκειται να συμφωνηθούν στο μνημόνιο συνεννόησης, περιλαμβανομένης της επιβεβαίωσης των υπολειπόμενων δημοσιονομικών χρηματοδοτικών αναγκών, τα ενωσιακά κονδύλια μπορεί να μεταβιβάζονται στο Υπουργείο Οικονομικών της Ιορδανίας ως τελικό αποδέκτη.

               Άρθρο 5

               1.Οι δανειοληπτικές και δανειοδοτικές πράξεις που σχετίζονται με τη μακροοικονομική χρηματοδοτική συνδρομή της Ένωσης διενεργούνται σε ευρώ με την ίδια τοκοφόρο ημερομηνία και δεν εμπλέκουν την Ένωση σε μεταβολή της διάρκειας ούτε την εκθέτουν σε ανάληψη οποιουδήποτε κινδύνου συναλλάγματος ή επιτοκίου, ούτε σε ανάληψη οποιουδήποτε άλλου εμπορικού κινδύνου.

               2.Όποτε το επιτρέπουν οι περιστάσεις και εφόσον υποβάλλει αίτημα η Ιορδανία, η Επιτροπή μπορεί να λάβει τα αναγκαία μέτρα προκειμένου να διασφαλίσει την προσθήκη ρήτρας πρόωρης εξόφλησης στους όρους και τις προϋποθέσεις του δανείου και την ύπαρξη ανάλογης ρήτρας στους όρους και τις προϋποθέσεις των δανειοληπτικών πράξεων.

               3.Εφόσον η συγκυρία επιτρέπει μείωση του επιτοκίου του δανείου και εφόσον υποβάλλει αίτημα η Ιορδανία, η Επιτροπή μπορεί να αποφασίσει να αναχρηματοδοτήσει το σύνολο ή μέρος των αρχικών δανειοληπτικών πράξεων ή μπορεί να αναπροσαρμόσει τους αντίστοιχους χρηματοδοτικούς όρους. Οι πράξεις αναχρηματοδότησης ή αναπροσαρμογής διενεργούνται σύμφωνα με τις παραγράφους 1 και 4 και δεν έχουν ως αποτέλεσμα την παράταση της διάρκειας των οικείων δανειοληπτικών πράξεων ή την αύξηση του οφειλόμενου κεφαλαίου κατά την ημερομηνία διεξαγωγής των πράξεων αναχρηματοδότησης ή αναπροσαρμογής.

               4.Όλα τα έξοδα της Ένωσης που συνδέονται από τις δανειοληπτικές και τις δανειοδοτικές πράξεις στο πλαίσιο της παρούσας απόφασης βαρύνουν την Ιορδανία.

               5.Η Επιτροπή ενημερώνει το Ευρωπαϊκό Κοινοβούλιο και το Συμβούλιο για τις εξελίξεις ως προς τις πράξεις που αναφέρονται στις παραγράφους 2 και 3.

               Άρθρο 6

               1.Η μακροοικονομική χρηματοδοτική συνδρομή της Ένωσης υλοποιείται σύμφωνα με τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου
                  7
                και τον κατ’ εξουσιοδότηση κανονισμό (ΕΕ) αριθ. 1268/2012
                  8
                της Επιτροπής.

               2.Η εφαρμογή της μακροοικονομικής χρηματοδοτικής συνδρομής της Ένωσης τελεί υπό άμεση διαχείριση.

               3.Η δανειακή σύμβαση που πρόκειται να συνομολογηθεί με τις αρχές της Ιορδανίας περιλαμβάνει διατάξεις οι οποίες:

               α)διασφαλίζουν ότι η Ιορδανία ελέγχει τακτικά εάν η χρηματοδότηση που χορηγείται από τον προϋπολογισμό της Ένωσης χρησιμοποιείται ορθά, λαμβάνει τα αναγκαία μέτρα για την πρόληψη παρατυπιών και απάτης και, εάν είναι απαραίτητο, κινεί δικαστική διαδικασία για την ανάκτηση αχρεωστήτως καταβληθέντων ποσών που χορηγήθηκαν βάσει της παρούσας απόφασης·

               β)διασφαλίζουν την προστασία των οικονομικών συμφερόντων της Ένωσης, προβλέποντας ιδίως την εφαρμογή ειδικών μέτρων για την πρόληψη και καταπολέμηση της απάτης, της διαφθοράς και κάθε άλλης παρατυπίας που επηρεάζουν τη μακροοικονομική χρηματοδοτική συνδρομή της Ένωσης, σύμφωνα με τον κανονισμό (ΕΚ, Ευρατόμ) αριθ. 2988/95
                  9
                του Συμβουλίου, τον κανονισμό (ΕΚ, Ευρατόμ) αριθ. 2185/96
                  10
                του Συμβουλίου και τον κανονισμό (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου
                  11
               ·

               γ)εξουσιοδοτούν ρητά την Επιτροπή, περιλαμβανομένης της Ευρωπαϊκής Υπηρεσίας Καταπολέμησης της Απάτης, ή τους εκπροσώπους της, να διενεργούν ελέγχους, συμπεριλαμβανομένων επιτόπιων ελέγχων και επιθεωρήσεων·

               δ)εξουσιοδοτούν ρητά την Επιτροπή και το Ελεγκτικό Συνέδριο να διενεργούν δημοσιονομικούς ελέγχους πριν και μετά από την περίοδο διαθεσιμότητας της μακροοικονομικής χρηματοδοτικής συνδρομής της Ένωσης, συμπεριλαμβανομένων ελέγχων εγγράφων και επιτόπιων ελέγχων, όπως οι επιχειρησιακές αξιολογήσεις·

               ε)διασφαλίζουν ότι η Ένωση δικαιούται την πρόωρη αποπληρωμή του δανείου, εάν διαπιστωθεί πως, σε σχέση με τη διαχείριση της μακροοικονομικής χρηματοδοτικής συνδρομής της Ένωσης, η Ιορδανία έχει εμπλακεί σε οποιαδήποτε πράξη απάτης ή διαφθοράς ή οποιαδήποτε άλλη παράνομη δραστηριότητα σε βάρος των οικονομικών συμφερόντων της Ένωσης.

               4.Πριν από την εφαρμογή της μακροοικονομικής χρηματοδοτικής συνδρομής της Ένωσης, η Επιτροπή αξιολογεί, μέσω επιχειρησιακής αξιολόγησης, την ορθότητα των χρηματοοικονομικών ρυθμίσεων, των διοικητικών διαδικασιών και των μηχανισμών εσωτερικού και εξωτερικού ελέγχου της Ιορδανίας που σχετίζονται με τη συνδρομή.

               Άρθρο 7

               1.Η Επιτροπή επικουρείται από επιτροπή. Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.

               2.Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.

               Άρθρο 8

               1.Η Επιτροπή υποβάλλει, έως τις 30 Ιουνίου κάθε έτους, έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή της παρούσας απόφασης κατά το προηγούμενο έτος, η οποία περιλαμβάνει αξιολόγηση αυτής της εφαρμογής. Στην έκθεση:

               α)εξετάζεται η πρόοδος που σημειώθηκε κατά την εφαρμογή της μακροοικονομικής χρηματοδοτικής συνδρομής της Ένωσης·

               β)αξιολογείται η οικονομική κατάσταση και οι προοπτικές της Ιορδανίας, καθώς και η πρόοδος στην εφαρμογή των μέτρων πολιτικής που αναφέρονται στο άρθρο 3 παράγραφος 1·

               γ)παρουσιάζεται η σχέση μεταξύ των όρων οικονομικής πολιτικής που καθορίζονται στο μνημόνιο συνεννόησης, των τρεχουσών οικονομικών και δημοσιονομικών επιδόσεων της Ιορδανίας και των αποφάσεων της Επιτροπής να εκταμιεύσει τις δόσεις της μακροοικονομικής χρηματοδοτικής συνδρομής της Ένωσης.

               2.Το αργότερο δύο έτη μετά τη λήξη της περιόδου διάθεσης που αναφέρεται στο άρθρο 1 παράγραφος 4, η Επιτροπή υποβάλλει στο Ευρωπαϊκό Κοινοβούλιο και στο Συμβούλιο έκθεση εκ των υστέρων αξιολόγησης, αξιολογώντας τα αποτελέσματα και την αποτελεσματικότητα της περατωθείσας μακροοικονομικής χρηματοδοτικής συνδρομής της Ένωσης καθώς και τον βαθμό στον οποίο συνέβαλαν στην επίτευξη των σκοπών της συνδρομής.

               Άρθρο 9

               Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

               Βρυξέλλες,

                  Για το Ευρωπαϊκό Κοινοβούλιο
                        Για το Συμβούλιο

                  Ο Πρόεδρος
                        Ο Πρόεδρος

               ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

               1.ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

               1.1.Τίτλος της πρότασης/πρωτοβουλίας

               1.2.Σχετικός(οί) τομέας(είς) πολιτικής που αφορά(ούν) τη δομή ΔΒΔ/ΠΒΔ

               1.3.Χαρακτήρας της πρότασης/πρωτοβουλίας

               1.4.Στόχοι

               1.5.Αιτιολόγηση της πρότασης/πρωτοβουλίας

               1.6.Διάρκεια και δημοσιονομικές επιπτώσεις

               1.7.Προβλεπόμενος(-οι) τρόπος(-οι) διαχείρισης

               2.ΜΕΤΡΑ ΔΙΑΧΕΙΡΙΣΗΣ

               2.1.Διατάξεις στον τομέα της παρακολούθησης και της υποβολής εκθέσεων

               2.2.Σύστημα διαχείρισης και ελέγχου

               2.3.Μέτρα για την πρόληψη περιπτώσεων απάτης και παρατυπίας

               3.ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

               3.1.Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται

               3.2.Εκτιμώμενες επιπτώσεις στις δαπάνες

               3.3.Εκτιμώμενες επιπτώσεις στα έσοδα

               ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

               1.ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

               1.1.Τίτλος της πρότασης/πρωτοβουλίας

               Πρόταση απόφασης του Ευρωπαϊκού Κοινοβουλίου και του Συμβουλίου για τη χορήγηση περαιτέρω μακροοικονομικής χρηματοδοτικής συνδρομής στο Χασεμιτικό Βασίλειο της Ιορδανίας

               1.2.Σχετικός(οί) τομέας(είς) πολιτικής που αφορά(ούν) τη δομή ΔΒΔ/ΠΒΔ
                  12

               Τομέας πολιτικής:
                     Τίτλος 01 – Οικονομικές και χρηματοδοτικές υποθέσεις

               Δραστηριότητα:
                     03 – Διεθνείς οικονομικές και χρηματοδοτικές υποθέσεις

               1.3.Χαρακτήρας της πρότασης/πρωτοβουλίας

               X Η πρόταση/πρωτοβουλία αφορά νέα δράση

               1.4.Στόχοι

               1.4.1.Ο(Οι) πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία

               «Νέα ώθηση για την απασχόληση, την ανάπτυξη και τις επενδύσεις: προαγωγή της ευημερίας πέραν της ΕΕ»

               Ο κύριος σχετικός τομέας δραστηριότητας της ΓΔ ECFIN είναι:

               1. Προώθηση της εφαρμογής της Ευρωπαϊκής Πολιτικής Γειτονίας με την εμβάθυνση της οικονομικής ανάλυσης και την ενίσχυση του πολιτικού διαλόγου και της παροχής συμβουλών επί των οικονομικών πτυχών των σχεδίων δράσης.

               2. Ανάπτυξη, παρακολούθηση και υλοποίηση της μακροοικονομικής χρηματοδοτικής συνδρομής για τρίτες χώρες εταίρους, σε συνεργασία με τους συναφείς διεθνείς χρηματοδοτικούς οργανισμούς.

               1.4.2.Ειδικός(-οί) στόχος(-οι) και σχετική(-ές) δραστηριότητα(-ες) ΔΒΔ/ΠΒΔ

               Ειδικός στόχος αριθ. 1: «Προαγωγή της ευημερίας πέραν της ΕΕ: στήριξη της μακροοικονομικής σταθερότητας και προώθηση των μεταρρυθμίσεων που ενισχύουν την ανάπτυξη εκτός της ΕΕ, μεταξύ άλλων μέσω τακτικού οικονομικού διαλόγου με τους βασικούς εταίρους και με τη χορήγηση μακροοικονομικής χρηματοδοτικής συνδρομής»

               Σχετική(-ές) δραστηριότητα(-ες) ΔΒΔ/ΠΒΔ: Διεθνείς οικονομικές και χρηματοδοτικές υποθέσεις.

               1.4.3.Αναμενόμενο(-α) αποτέλεσμα(-τα) και επιπτώσεις

               Η προτεινόμενη συνδρομή αποτελείται από δάνειο της ΕΕ ύψους 200 εκατ. EUR προς το Χασεμιτικό Βασίλειο της Ιορδανίας (εφεξής «Ιορδανία»), με σκοπό τη συμβολή στην εδραίωση μιας περισσότερο διατηρήσιμης κατάστασης του ισοζυγίου πληρωμών. Η συνδρομή, που θα εκταμιευτεί σε δυο δόσεις, θα βοηθήσει τη χώρα να αμβλύνει τις οικονομικές και κοινωνικές δυσχέρειες που απορρέουν από την περιφερειακή αναταραχή και την υποδοχή των Σύριων προσφύγων. Επίσης, θα προωθήσει διαρθρωτικές μεταρρυθμίσεις που αποσκοπούν στην αύξηση της βιώσιμης οικονομικής ανάπτυξης, στη μείωση των μακροοικονομικών ανισορροπιών και στη βελτίωση της διαχείρισης των δημόσιων οικονομικών.

               1.4.4.Δείκτες αποτελεσμάτων και επιπτώσεων

               Οι αρχές θα πρέπει να υποβάλλουν αναφορά σε τακτική βάση προς τις υπηρεσίες της Επιτροπής σχετικά με την εξέλιξη σειράς δεικτών και αναλυτική έκθεση συμμόρφωσης με τους συμφωνηθέντες όρους πολιτικής πριν από την εκταμίευση της δεύτερης δόσης της συνδρομής.

               Μετά την επιχειρησιακή αξιολόγηση των χρηματοδοτικών κυκλωμάτων και των διοικητικών διαδικασιών που θα πραγματοποιηθεί στην Ιορδανία κατά την προετοιμασία της παρούσας πράξης, οι υπηρεσίες της Επιτροπής θα συνεχίσουν να παρακολουθούν τη διαχείριση των δημόσιων οικονομικών. Η Αντιπροσωπεία της ΕΕ στην Ιορδανία θα υποβάλλει επίσης τακτική αναφορά επί των πτυχών που είναι συναφείς με την παρακολούθηση της συνδρομής. Οι υπηρεσίες της Επιτροπής θα βρίσκονται σε στενή συνεργασία με το ΔΝΤ και την Παγκόσμια Τράπεζα προκειμένου να επωφεληθούν από την πείρα και τις δραστηριότητες που αναπτύσσουν οι οργανισμοί αυτοί στην Ιορδανία.

               Η πρόταση νομοθετικής απόφασης προβλέπει την υποβολή ετήσιας έκθεσης προς το Συμβούλιο και το Ευρωπαϊκό Κοινοβούλιο, που θα περιέχει εκτίμηση της υλοποίησης της παρούσας συνδρομής. Θα διενεργηθεί ανεξάρτητη εκ των υστέρων αξιολόγηση εντός δύο ετών από τη λήξη της περιόδου εφαρμογής.

               1.5.Αιτιολόγηση της πρότασης/πρωτοβουλίας

               1.5.1.Βραχυπρόθεσμη ή μακροπρόθεσμη κάλυψη αναγκών

               Η εκταμίευση της συνδρομής θα εξαρτηθεί από την ικανοποιητική εφαρμογή του οικονομικού προγράμματος εκταμιεύσεων μεταξύ της Ιορδανίας και του ΔΝΤ, που αναμένεται να τεθεί σε εφαρμογή το δεύτερο εξάμηνο του 2016. Η Επιτροπή πρέπει να συμφωνήσει επιπλέον με τις αρχές της Ιορδανίας σε ορισμένους όρους πολιτικής, όπως αυτοί ορίζονται στο μνημόνιο συνεννόησης, που θα πρέπει να εκπληρωθούν πριν από την εκ μέρους της αποδέσμευση της δεύτερης δόσης.

               1.5.2.Προστιθέμενη αξία της παρέμβασης της ΕΕ

               Βοηθώντας τη χώρα να αντιμετωπίσει τον οικονομικό κλονισμό που προκλήθηκε από την περιφερειακή αστάθεια και από την εισροή Σύριων προσφύγων η προτεινόμενη ΜΧΣ θα συμβάλει στην προώθηση της μακροοικονομικής σταθερότητας, των οικονομικών μεταρρυθμίσεων και της πολιτικής προόδου στη χώρα. Συμπληρώνοντας τους πόρους που διαθέτουν οι διεθνείς χρηματοπιστωτικοί οργανισμοί, η ΕΕ και οι λοιποί χορηγοί, θα συμβάλλει στη συνολική αποτελεσματικότητα του πακέτου χρηματοδοτικής στήριξης που χορηγήθηκε από τη διεθνή κοινότητα χορηγών.

               Το προτεινόμενο πρόγραμμα θα ενισχύσει επίσης τη μεταρρυθμιστική δέσμευση της κυβέρνησης και τη βούλησή της για στενότερες σχέσεις με την ΕΕ. Το αποτέλεσμα αυτό θα επιτευχθεί, μεταξύ άλλων, με την επιβολή κατάλληλων όρων για την εκταμίευση της συνδρομής. Σε ευρύτερο πλαίσιο, το πρόγραμμα θα μεταδώσει στις άλλες χώρες της περιοχής το μήνυμα ότι η ΕΕ συνεχίζει να στηρίζει χώρες που εισέρχονται σε μια σαφή διαδικασία πολιτικών μεταρρυθμίσεων σε περιόδους οικονομικών δυσκολιών.

               1.5.3.Διδάγματα που αποκομίστηκαν από ανάλογες εμπειρίες του παρελθόντος

               Από το 2004 έχουν διενεργηθεί συνολικά δεκαέξι εκ των υστέρων αξιολογήσεις πράξεων μακροοικονομικής χρηματοδοτικής συνδρομής. Σύμφωνα με το συμπέρασμα των αξιολογήσεων αυτών, οι πράξεις ΜΧΣ συμβάλλουν όντως, αν και ενίοτε σε μέτριο βαθμό και με έμμεσο τρόπο, στη βελτίωση της εξωτερικής βιωσιμότητας, στη μακροοικονομική σταθερότητα και στην επίτευξη διαρθρωτικών μεταρρυθμίσεων στην αποδέκτρια χώρα. Στις περισσότερες περιπτώσεις, οι πράξεις ΜΧΣ είχαν θετική επίδραση στο ισοζύγιο πληρωμών της δικαιούχου χώρας και συνέβαλαν στη χαλάρωση των δημοσιονομικών περιορισμών της. Οδήγησαν επίσης σε σχετική αύξηση της οικονομικής ανάπτυξης.

               1.5.4.Συμβατότητα και ενδεχόμενη συνέργεια με άλλα κατάλληλα μέσα

               Η ΕΕ περιλαμβάνεται στους κυριότερους χρηματοδότες της Ιορδανίας. Η χρηματοδοτική ενίσχυση η οποία διατέθηκε για την Ιορδανία στο πλαίσιο του ευρωπαϊκού μηχανισμού γειτονίας και εταιρικής σχέσης (ΕΜΓΕΣ) για την περίοδο 2007-2013 ανήλθε συνολικά σε 589 εκατ. EUR. Το ποσό αυτό περιλαμβάνει πρόσθετη χρηματοδότηση μέσω του βασισμένου σε κίνητρα προγράμματος SPRING. Για την περίοδο 2014-2017, στο πλαίσιο του ευρωπαϊκού μηχανισμού γειτονίας (ΕΜΓ), η ενίσχυση της ΕΕ προς την Ιορδανία μπορεί να κυμαίνεται μεταξύ ελάχιστης επιχορήγησης 312 εκατ. EUR και μέγιστης επιχορήγησης 382 εκατ. EUR. Η Ιορδανία θα επωφεληθεί από το Περιφερειακό Καταπιστευματικό Ταμείο της ΕΕ, το «Ταμείο Madad», το οποίο δημιουργήθηκε τον Δεκέμβριο 2014 προς υποστήριξη της Συρίας και των γειτονικών χωρών, μεταξύ των οποίων η Ιορδανία. Μια πρώτη σειρά προγραμμάτων που αντιστοιχούν σε ποσό 41 εκατ. EUR, χρηματοδοτούμενων από το Ταμείο Madad, εγκρίθηκε τον Μάιο του 2015. Τα κεφάλαια αυτά συμπληρώθηκαν με χρηματοδότηση από άλλα μέσα της ΕΕ, όπως το ταμείο επενδύσεων γειτονίας (NIF). Εκτός από τα προγράμματα διμερούς συνεργασίας, η Ιορδανία επωφελείται επίσης από διάφορα περιφερειακά προγράμματα, κυρίως στους τομείς του κράτους δικαίου και της δικαιοσύνης, της προστασίας του περιβάλλοντος και του κλίματος, καθώς και της μετανάστευσης, του πολιτισμού και της νεολαίας. Η Ιορδανία συμμετέχει επίσης σε πρωτοβουλίες ανοικτές σε όλες τις γειτονικές χώρες εταίρους όπως οι: Erasmus +, που προωθεί την κινητικότητα και τη συνεργασία με την ΕΕ στον τομέα της τριτοβάθμιας εκπαίδευσης, TAIEX και SIGMA. Επιπλέον, η Ιορδανία είναι επίσης επιλέξιμη για συμπληρωματικούς πόρους βάσει διαφόρων θεματικών προγραμμάτων και μέσων της ΕΕ, όπως το ευρωπαϊκό μέσο για τη δημοκρατία και τα δικαιώματα του ανθρώπου (EIDHR), το πρόγραμμα για τους μη κρατικούς φορείς και τις τοπικές αρχές και το πρόγραμμα μετανάστευσης και ασύλου. Η Ευρωπαϊκή Τράπεζα Επενδύσεων υποστηρίζει επίσης την Ιορδανία με δάνεια συνολικού ύψους 264,9 εκατ. EUR από το 2011, από τα οποία 115,9 εκατ. EUR το 2015. Τέλος, η ΜΧΣ-I ύψους 180 εκατ. EUR, που εγκρίθηκε το 2013, εφαρμόστηκε ικανοποιητικά και εκταμιεύτηκε πλήρως το 2015.

               Η καθοριστική προστιθέμενη αξία της ΜΧΣ, σε σύγκριση με άλλα ενωσιακά μέσα, θα είναι η συμβολή στη δημιουργία ενός σταθερού μακροοικονομικού πλαισίου, ιδίως με την προαγωγή διατηρήσιμου ισοζυγίου πληρωμών και διατηρήσιμης δημοσιονομικής κατάστασης, καθώς και κατάλληλου πλαισίου για διαρθρωτικές μεταρρυθμίσεις. Η ΜΧΣ δεν έχει χαρακτήρα τακτικής χρηματοδοτικής συνδρομής ούτε προορίζεται για τη στήριξη της οικονομικής και κοινωνικής ανάπτυξης των χωρών στις οποίες χορηγείται. Πρόκειται να διακοπεί μόλις η κατάσταση των εξωτερικών συναλλαγών της χώρας επανέλθει σε διατηρήσιμη τροχιά. Στη συνέχεια θα χρησιμοποιηθούν τα κανονικά μέσα συνδρομής συνεργασίας της ΕΕ.

               Η ΜΧΣ θα πρέπει επίσης να είναι συμπληρωματική των παρεμβάσεων των διεθνών χρηματοδοτικών οργανισμών, ιδιαίτερα δε των προγραμμάτων εξυγίανσης και μεταρρύθμισης που στηρίζονται από τη Διευρυμένη Χρηματοδοτική Διευκόλυνση του ΔΝΤ και από το δάνειο ανάπτυξης πολιτικής της Παγκόσμιας Τράπεζας.

               1.6.Διάρκεια και δημοσιονομικές επιπτώσεις

               X Πρόταση/πρωτοβουλία περιορισμένης διάρκειας

               X Ισχύς πρότασης/πρωτοβουλίας: δυόμισι έτη από την έναρξη ισχύος του μνημονίου συνεννόησης, μνεία του οποίου γίνεται στο άρθρο 1 παράγραφος 4 της απόφασης

               X Η δημοσιονομική επίπτωση αναμένεται να γίνει αισθητή από το 2016 έως το 2019

               1.7.Προβλεπόμενος(-οι) τρόπος(-οι) διαχείρισης
                  13

               X Άμεση διαχείριση από την Επιτροπή

               2.ΜΕΤΡΑ ΔΙΑΧΕΙΡΙΣΗΣ

               2.1.Διατάξεις στον τομέα της παρακολούθησης και της υποβολής εκθέσεων

               Η παρούσα ενίσχυση είναι μακροοικονομικής φύσεως και έχει σχεδιαστεί έτσι, ώστε να είναι συμβατή με το μελλοντικό οικονομικό πρόγραμμα που στηρίζεται από το ΔΝΤ. Οι υπηρεσίες της Επιτροπής θα παρακολουθούν την πορεία της δράσης με βάση δείκτες προόδου όσον αφορά την εφαρμογή του προγράμματος του ΔΝΤ και των ειδικών μέτρων μεταρρύθμισης που θα συμφωνηθούν με τις αρχές της Ιορδανίας σε μνημόνιο συνεννόησης (βλέπε επίσης σημείο 1.4.4).

               2.2.Σύστημα διαχείρισης και ελέγχου

               2.2.1.Κίνδυνος(-οι) που έχει(-ουν) εντοπιστεί

               Υπάρχουν πιστωτικοί κίνδυνοι, κίνδυνοι πολιτικής και πολιτικοί κίνδυνοι συνδεδεμένοι με την προτεινόμενη πράξη ΜΧΣ.

               Υπάρχει κίνδυνος η μακροοικονομική χρηματοδοτική συνδρομή, η οποία δεν καλύπτει συγκεκριμένες δαπάνες, να χρησιμοποιηθεί παρατύπως. Γενικά, ο κίνδυνος αυτός συνδέεται με παράγοντες όπως η ποιότητα των συστημάτων διαχείρισης της κεντρικής τράπεζας και του Υπουργείου Οικονομικών και η καταλληλότητα των δυνατοτήτων εσωτερικού και εξωτερικού ελέγχου.

               Ένας ακόμη κίνδυνος που σχετίζεται με την εν λόγω πράξη οφείλεται στην περιφερειακή οικονομική και πολιτική αβεβαιότητα, ιδίως στη Συρία και στο Ιράκ, η οποία έχει άμεσες επιπτώσεις στην ιορδανική οικονομία. Στο εσωτερικό μέτωπο, ο βασικός κίνδυνος συνδέεται με δυσκολίες στη διαδικασία της οικονομικής μεταρρύθμισης και με τις υφιστάμενες μακροοικονομικές ανισορροπίες, συμπεριλαμβανομένων των δημοσιονομικών επιπτώσεων της εισροής Σύριων προσφύγων.

               Η Ιορδανία παραμένει επίσης ευάλωτη σε πιθανές νέες διακοπές της παροχής εισαγόμενου φυσικού αερίου από την Αίγυπτο. Τελικά, υπάρχουν κίνδυνοι οφειλόμενοι σε πιθανή εξασθένιση του ευρωπαϊκού και παγκόσμιου οικονομικού περιβάλλοντος και σε αύξηση των διεθνών τιμών της ενέργειας και των τροφίμων.

               2.2.2.Προβλεπόμενη(-ες) μέθοδος(-οι) ελέγχου

               Η μακροοικονομική χρηματοδοτική συνδρομή υπόκειται στις διαδικασίες εξακρίβωσης και ελέγχου υπό την ευθύνη της Επιτροπής, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης (OLAF), και του Ελεγκτικού Συνεδρίου.

               2.2.3.Κόστος και οφέλη των ελέγχων και πιθανό ποσοστό μη συμμόρφωσης

               Οι βασικές δαπάνες για την Επιτροπή που σχετίζονται με τις μεθόδους εξακρίβωσης και ελέγχου, καθώς και το κόστος της επιχειρησιακής αξιολόγησης των χρηματοδοτικών και διοικητικών κυκλωμάτων η οποία διενεργείται πριν από την πράξη, περιγράφονται στον πίνακα 3.2.1. Επιπλέον, υπάρχουν και κόστη για το Ελεγκτικό Συνέδριο και για τις πιθανές παρεμβάσεις της OLAF. Η επιχειρησιακή αξιολόγηση όχι μόνο συμβάλλει στην αξιολόγηση των κινδύνων κατάχρησης των κονδυλίων, αλλά έχει και το παράπλευρο όφελος ότι παρέχει χρήσιμες πληροφορίες σχετικά με τις απαραίτητες μεταρρυθμίσεις στον τομέα της διαχείρισης των δημόσιων οικονομικών, κάτι το οποίο αντανακλάται ενδεχομένως στους όρους πολιτικής της πράξης. Όσον αφορά το πιθανό ποσοστό μη συμμόρφωσης, ο κίνδυνος μη συμμόρφωσης (μη αποπληρωμή του δανείου ή κατάχρηση των κονδυλίων) κρίνεται χαμηλός βάσει της πείρας που έχει συσσωρευτεί σε σχέση με τον μηχανισμό της ΜΧΣ από τη δημιουργία του.

               2.3.Μέτρα για την πρόληψη περιπτώσεων απάτης και παρατυπίας

               Προκειμένου να μετριαστούν οι κίνδυνοι παράτυπης χρήσης, θα ληφθούν ορισμένα μέτρα:

               Πρώτον, η προτεινόμενη νομική βάση για τη μακροοικονομική χρηματοδοτική συνδρομή στην Ιορδανία περιλαμβάνει μια διάταξη για τα μέτρα πρόληψης της απάτης. Τα μέτρα αυτά θα διευκρινιστούν περαιτέρω στη δανειακή σύμβαση μέσω της πρόβλεψης μιας δέσμης διατάξεων σχετικά με τον έλεγχο, την πρόληψη της διαφθοράς, τους λογιστικούς ελέγχους και την ανάκτηση κεφαλαίων σε περίπτωση απάτης ή διαφθοράς. Προβλέπεται επίσης ότι η συνδρομή θα εξαρτάται από ορισμένους συγκεκριμένους όρους πολιτικής, ιδίως στον τομέα της διαχείρισης των δημόσιων οικονομικών, με σκοπό την ενίσχυση της αποτελεσματικότητας, της διαφάνειας και της λογοδοσίας.

               Δεύτερον, προτού συνομολογηθεί το μνημόνιο συνεννόησης, οι υπηρεσίες της Επιτροπής, με την υποστήριξη δεόντως εντεταλμένων εξωτερικών εμπειρογνωμόνων, θα διενεργήσουν επιχειρησιακή αξιολόγηση των χρηματοδοτικών κυκλωμάτων και των διοικητικών διαδικασιών στο Υπουργείο Οικονομικών και στην Κεντρική Τράπεζα της Ιορδανίας, ώστε να πληρούνται οι απαιτήσεις του δημοσιονομικού κανονισμού που διέπει τον γενικό προϋπολογισμό της Ένωσης. Η επισκόπηση αυτή θα καθορίσει το κατά πόσον το πλαίσιο υγιούς δημοσιονομικής διαχείρισης της μακροοικονομικής χρηματοδοτικής συνδρομής είναι επαρκώς αποτελεσματικό στην Ιορδανία καλύπτοντας τομείς όπως η διάρθρωση και οργάνωση των υπηρεσιών, η διαχείριση και ο έλεγχος των κεφαλαίων, η ασφάλεια των συστημάτων πληροφορικής, η δυνατότητα εσωτερικού και εξωτερικού ελέγχου, καθώς και η ανεξαρτησία της Κεντρικής Τράπεζας. Υπό το φως της αξιολόγησης αυτής, ενδέχεται να εφαρμοστούν συγκεκριμένοι μηχανισμοί για τη διαχείριση των κονδυλίων από τους δικαιούχους σε συμφωνία με τις εθνικές αρχές. Επίσης, η συνδρομή καταβάλλεται σε ειδικό λογαριασμό στην Κεντρική Τράπεζα της Ιορδανίας.

               Τέλος, η συνδρομή υπόκειται στις διαδικασίες εξακρίβωσης και ελέγχου υπό την ευθύνη της Επιτροπής, συμπεριλαμβανομένης της Ευρωπαϊκής Υπηρεσίας Καταπολέμησης της Απάτης (OLAF), και του Ελεγκτικού Συνεδρίου.

               3.ΕΚΤΙΜΩΜΕΝΕΣ ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ

               3.1.Τομέας(-είς) του πολυετούς δημοσιονομικού πλαισίου και γραμμή(-ές) των δαπανών του προϋπολογισμού που επηρεάζονται

               Υφιστάμενες γραμμές του προϋπολογισμού

               01 03 02 – Μακροοικονομική χρηματοδοτική συνδρομή

               01 03 06 – Τροφοδότηση του Ταμείου Εγγυήσεων

               Σύμφωνα με τη σειρά των τομέων του πολυετούς δημοσιονομικού πλαισίου και των γραμμών του προϋπολογισμού.

                        Τομέας του πολυετούς δημοσιονομικού πλαισίου:

                        Γραμμή προϋπολογισμού

                        Είδος
                        δαπάνης

                        Συμμετοχή

                        Αριθμός
                           [Περιγραφή………………...……….]

                        ΔΠ/ΜΔΠ
                        (
                           14
                        )

                        χωρών ΕΖΕΣ
                           15

                        από υποψήφιες χώρες
                           16

                        τρίτων χωρών

                        κατά την έννοια του άρθρου 18 παράγραφος 1 στοιχείο αα) του δημοσιονομικού κανονισμού

                        4

                        01 03 02

                        Μακροοικονομική χρηματοδοτική συνδρομή

                        Διαχωρ.

                        ΟΧΙ

                        ΟΧΙ

                        ΟΧΙ

                        ΟΧΙ

                        4

                        01 03 06

                        Τροφοδότηση του Ταμείου Εγγυήσεων

                        Διαχωρ.

                        ΟΧΙ

                        ΟΧΙ

                        ΟΧΙ

                        ΟΧΙ

               01 03 06 – Εγγύηση της Ευρωπαϊκής Ένωσης για τα ενωσιακά δάνεια που αντλούνται για μακροοικονομική χρηματοδοτική συνδρομή σε τρίτες χώρες: Το Ταμείο Εγγυήσεων για τις εξωτερικές δράσεις πρέπει να τροφοδοτείται σύμφωνα με τον κανονισμό για το Ταμείο
                  17
               . Σύμφωνα με τον εν λόγω κανονισμό, τα δάνεια βασίζονται στο οφειλόμενο ποσό στο τέλος του έτους. Το ταμείο εγγυήσεων θα πρέπει να τροφοδοτείται, με τη χρήση των πιστώσεων από τη γραμμή του προϋπολογισμού 01 03 06 («Τροφοδότηση του Ταμείου Εγγυήσεων»), σε ποσοστό 9 % των συνολικών εκκρεμών υποχρεώσεων. Το ποσό τροφοδότησης υπολογίζεται στην αρχή του έτους «ν», ως η διαφορά μεταξύ του ποσού-στόχου και της αξίας των καθαρών διαθεσίμων του ταμείου, στο τέλος του έτους «ν–1». Το εν λόγω ποσό της τροφοδότησης εισάγεται στο έτος «ν» στο προσχέδιο προϋπολογισμού του έτους «ν+1» και καταβάλλεται πραγματικά με μια πράξη στην αρχή του έτους «ν+1» από το κονδύλιο «Τροφοδότηση του Ταμείου Εγγυήσεων» (γραμμή προϋπολογισμού 01 03 06). Κατά συνέπεια, για τον υπολογισμό της τροφοδότησης του Ταμείου στα τέλη του έτους «ν–1» θα ληφθεί υπόψη στο ποσό-στόχος ποσοστό 9 % (δηλ. 18 εκατ. EUR κατ' ανώτατο όριο) του πραγματικά εκταμιευθέντος ποσού.

               Νέες γραμμές του προϋπολογισμού, των οποίων έχει ζητηθεί η δημιουργία: χωρίς αντικείμενο.

               3.2.Εκτιμώμενες επιπτώσεις στις δαπάνες

               3.2.1.Συνοπτική παρουσίαση των εκτιμώμενων επιπτώσεων στις δαπάνες

               Σε εκατ. EUR (με 3 δεκαδικά ψηφία)

                        Τομέας του πολυετούς δημοσιονομικού πλαισίου:

                        4

                        ΓΔ: ECFIN

                        Έτος
                        2016
                           18

                        Έτος
                        2017

                        Έτος
                        2018

                        Έτος
                        2019

                        ΣΥΝΟΛΟ

                        •Επιχειρησιακές πιστώσεις

                        Γραμμή του προϋπολογισμού 01 03 06 Τροφοδότηση του Ταμείου Εγγυήσεων

                        Αναλήψεις υποχρεώσεων

                        (1α)

                        9

                        9

                        18

                        Πληρωμές

                        (2α)

                        9

                        9

                        18

                        Πιστώσεις διοικητικού χαρακτήρα χρηματοδοτούμενες από το κονδύλιο ειδικών προγραμμάτων
                           19

                        (επιχειρησιακή αξιολόγηση και εκ των υστέρων αξιολόγηση)

                        Γραμμή του προϋπολογισμού 01 03 02

                        Αναλήψεις υποχρεώσεων

                        (3)

                        0,10

                        0,15

                        0,25

                        Πληρωμές

                        (3α)

                        0,10

                        0,15

                        0,25

                        ΣΥΝΟΛΟ πιστώσεων
                           για τη ΓΔ ECFIN

                        Αναλήψεις υποχρεώσεων

                        =1+1α +3

                        0,10

                        9

                        9,15

                        18,25

                        Πληρωμές

                        =2+2α

                        +3

                        0,10

                        9

                        9,15

                        18,25

                        •ΣΥΝΟΛΟ επιχειρησιακών πιστώσεων

                        Αναλήψεις υποχρεώσεων

                        (4)

                        9

                        9

                        18,00

                        Πληρωμές

                        (5)

                        9

                        9

                        18,00

                        ΣΥΝΟΛΟ πιστώσεων διοικητικού χαρακτήρα χρηματοδοτούμενων από το κονδύλιο ειδικών προγραμμάτων

                        (6)

                        0,10

                        0,15

                        0,25

                        ΣΥΝΟΛΟ πιστώσεων
                           του ΤΟΜΕΑ 4
                        του πολυετούς δημοσιονομικού πλαισίου

                        Αναλήψεις υποχρεώσεων

                        =4+ 6

                        0,10

                        9

                        9,15

                        18,25

                        Πληρωμές

                        =5+ 6

                        0,10

                        9

                        9,15

                        18,25

               Αν η πρόταση/πρωτοβουλία επηρεάζει περισσότερους του ενός τομείς:

               Σε εκατ. EUR (με 3 δεκαδικά ψηφία)

                        Τομέας του πολυετούς δημοσιονομικού πλαισίου:

                        5

                        «Διοικητικές δαπάνες»

                        Έτος
                        2016

                        Έτος
                        2017

                        Έτος
                        2018

                        Έτος
                        2019

                        ΣΥΝΟΛΟ

                        ΓΔ: ECFIN

                        •Ανθρώπινοι πόροι

                        0,039

                        0,029

                        0,021

                        0,016

                        0,105

                        •Άλλες διοικητικές δαπάνες

                        0,025

                        0,015

                        0,040

                        ΣΥΝΟΛΟ ΓΔ ECFIN

                        Πιστώσεις

                        0,064

                        0,044

                        0,021

                        0,016

                        0,145

                        ΣΥΝΟΛΟ πιστώσεων
                           του ΤΟΜΕΑ 5
                        του πολυετούς δημοσιονομικού πλαισίου

                        (Σύνολο αναλήψεων υποχρεώσεων = Σύνολο πληρωμών)

                        0,064

                        0,044

                        0,021

                        0,016

                        0,145

               Σε εκατ. EUR (με 3 δεκαδικά ψηφία)

                        Έτος
                        2016
                           20

                        Έτος
                        2017

                        Έτος
                        2018

                        Έτος
                        2019

                        ΣΥΝΟΛΟ

                        ΣΥΝΟΛΟ πιστώσεων
                           των ΤΟΜΕΩΝ 1 έως 5
                        του πολυετούς δημοσιονομικού πλαισίου

                        Αναλήψεις υποχρεώσεων

                        0,164

                        0,044

                        9,021

                        9,166

                        18,395

                        Πληρωμές

                        0,164

                        0,044

                        9,021

                        9,166

                        18,395

               3.2.2.Εκτιμώμενες επιπτώσεις στις επιχειρησιακές πιστώσεις

               –◻
                     Η πρόταση/πρωτοβουλία δεν συνεπάγεται τη χρησιμοποίηση επιχειρησιακών πιστώσεων

               –X
                     Η πρόταση/πρωτοβουλία συνεπάγεται τη χρησιμοποίηση επιχειρησιακών πιστώσεων, όπως εξηγείται κατωτέρω:

               Πιστώσεις αναλήψεων υποχρεώσεων σε εκατ. EUR (με τρία δεκαδικά ψηφία)

                        Να προσδιοριστούν οι στόχοι και τα αποτελέσματα

                        ⇩

                        Έτος
                        2016

                        Έτος
                        2017

                        Έτος
                        2018

                        Έτος
                        209

                        ΣΥΝΟΛΟ

                        Είδος
                           21

                        Αριθμός

                        Κόστος

                        Αριθμός

                        Κόστος

                        Αριθμός

                        Κόστος

                        Αριθμός

                        Κόστος

                        Συνολικός αριθμός

                        Συνολικό κόστος

                        ΕΙΔΙΚΟΣ ΣΤΟΧΟΣ αριθ. 3
                           22

                        - Αποτέλεσμα 1

                        Επιχειρησιακή αξιολόγηση

                        1

                        0,10

                        1

                        0,10

                        - Αποτέλεσμα 2

                        Εκ των υστέρων αξιολόγηση

                        1

                        0,15

                        1

                        0,15

                        - Αποτέλεσμα 3

                        Τροφοδότηση του Ταμείου Εγγυήσεων

                        1

                        9

                        1

                        9

                        2

                        18

                        Υποσύνολο για τον ειδικό στόχο αριθ. 1

                        1

                        0,10

                        1

                        9

                        2

                        9,15

                        4

                        18,25

                        ΣΥΝΟΛΙΚΟ ΚΟΣΤΟΣ

                        1

                        0,10

                        1

                        9

                        2

                        9,15

                        4

                        18,25

               3.2.3.Εκτιμώμενες επιπτώσεις στις πιστώσεις διοικητικού χαρακτήρα

               3.2.3.1.Συνοπτική παρουσίαση

               –◻
                     Η πρόταση/πρωτοβουλία δεν συνεπάγεται τη χρησιμοποίηση πιστώσεων διοικητικού χαρακτήρα.

               –X Η πρόταση/πρωτοβουλία συνεπάγεται τη χρησιμοποίηση πιστώσεων διοικητικού χαρακτήρα, όπως εξηγείται κατωτέρω:

               Σε εκατ. EUR (με 3 δεκαδικά ψηφία)

                        Έτος
                        2016
                           23

                        Έτος
                        2017

                        Έτος
                        2018

                        Έτος
                        2019

                        Να εγγραφούν όσα έτη απαιτούνται, ώστε να εμφαίνεται η διάρκεια των επιπτώσεων (βλ. σημείο 1.6)

                        ΣΥΝΟΛΟ

                        ΤΟΜΕΑΣ 5
                           του πολυετούς δημοσιονομικού πλαισίου

                        Ανθρώπινοι πόροι

                        0,039

                        0,029

                        0,021

                        0,016

                        0,105

                        Άλλες διοικητικές δαπάνες

                        0,025

                        0,015

                        0,040

                        Υποσύνολο ΤΟΜΕΑ 5
                           του πολυετούς δημοσιονομικού πλαισίου

                        0,064

                        0,044

                        0,021

                        0,016

                        0,145

                        Εκτός του ΤΟΜΕΑ 5
                           24
                         του πολυετούς δημοσιονομικού πλαισίου

                        Ανθρώπινοι πόροι

                        Άλλες δαπάνες
                           διοικητικής φύσης

                        Υποσύνολο
                           εκτός του ΤΟΜΕΑ 5
                           του πολυετούς δημοσιονομικού πλαισίου

                        ΣΥΝΟΛΟ

                        0,064

                        0,044

                        0,021

                        0,016

                        0,145

               Οι ανάγκες σε διοικητικές πιστώσεις θα καλυφθούν από τις πιστώσεις της ΓΔ που έχουν ήδη διατεθεί για τη διαχείριση της δράσης και/ή που έχουν ανακατανεμηθεί εντός της ΓΔ, μαζί, εφόσον απαιτηθεί, με κάθε πρόσθετο κονδύλιο που θα μπορούσε να χορηγηθεί στην αρμόδια για τη διαχείριση ΓΔ στο πλαίσιο της διαδικασίας ετήσιας χορήγησης και βάσει των υφιστάμενων ορίων του προϋπολογισμού.

               3.2.3.2. Εκτιμώμενες ανάγκες σε ανθρώπινους πόρους

               –◻
                     Η πρόταση/πρωτοβουλία δεν συνεπάγεται τη χρησιμοποίηση ανθρώπινων πόρων.

               –X Η πρόταση/πρωτοβουλία συνεπάγεται τη χρησιμοποίηση ανθρώπινων πόρων, όπως εξηγείται κατωτέρω:

               Εκτίμηση η οποία πρέπει να εκφράζεται σε μονάδες ισοδυνάμων πλήρους απασχόλησης

                        Έτος
                        2016

                        Έτος
                        2017

                        Έτος 2018

                        Έτος 2019

                        Να εγγραφούν όσα έτη απαιτούνται, ώστε να εμφαίνεται η διάρκεια των επιπτώσεων (βλ. σημείο 1.6)

                        • Θέσεις εργασίας στον πίνακα προσωπικού (θέσεις μόνιμων και έκτακτων υπαλλήλων)

                        01 01 01 01 (Στην έδρα ή στα γραφεία αντιπροσωπείας της Επιτροπής)

                        0,19

                        0,13

                        0,09

                        0,06

                        XX 01 01 02 (Αντιπροσωπείες)

                        XX 01 05 01 (Έμμεση έρευνα)

                        10 01 05 01 (Άμεση έρευνα)

                        • Εξωτερικό προσωπικό (σε μονάδα ισοδυνάμου πλήρους απασχόλησης: ΙΠΑ)
                           25

                        XX 01 02 01 (CA, INT, SNE από το «συνολικό κονδύλιο»)

                        0,20

                        0,16

                        0,12

                        0,10

                        XX 01 02 02 (CA, INT, JED, LA και SNE στις αντιπροσωπείες)

                        XX 01 04 yy
                           26

                        - στην έδρα

                        - σε αντιπροσωπείες

                        XX 01 05 02 (CA, SNE, INT - Έμμεση έρευνα)

                        10 01 05 02 (CA, SNE, INT – Άμεση έρευνα)

                        Άλλες γραμμές του προϋπολογισμού (να προσδιοριστούν)

                        ΣΥΝΟΛΟ

                        0,39

                        0,29

                        0,21

                        0,16

               XX είναι ο τομέας πολιτικής ή ο σχετικός τίτλος του προϋπολογισμού.

               Οι ανάγκες σε ανθρώπινους πόρους θα καλυφθούν από το προσωπικό της ΓΔ που έχει ήδη διατεθεί για τη διαχείριση της δράσης ή/και έχει ανακατανεμηθεί στο εσωτερικό της ΓΔ και το οποίο θα συμπληρωθεί, εάν χρειαστεί, από πρόσθετους πόρους που μπορεί να διατεθούν στην αρμόδια για τη διαχείριση ΓΔ στο πλαίσιο της ετήσιας διαδικασίας κατανομής και λαμβανομένων υπόψη των υφιστάμενων δημοσιονομικών περιορισμών.

               Το κόστος του απαιτούμενου προσωπικού εκτιμάται στη βάση του 30 % των ετήσιων δαπανών για έναν υπάλληλο βαθμού AD5 - AD 12.

               Περιγραφή των προς εκτέλεση καθηκόντων:

                        Μόνιμοι και έκτακτοι υπάλληλοι

                        Προϊστάμενοι μονάδας: Επιβλέπουν και διαχειρίζονται την πράξη, συμφωνούν ως προς τις εκθέσεις ανασκόπησης της δανειακής σύμβασης, ηγούνται αποστολών και αξιολογούν την πρόοδο ως προς τη συμμόρφωση με τους σχετικούς όρους.

                        Υπάλληλοι: Καταρτίζουν το μνημόνιο συνεννόησης και τη δανειακή σύμβαση, έχουν επαφές με αρχές και διεθνείς χρηματοδοτικούς οργανισμούς, καθώς και με εξωτερικούς εμπειρογνώμονες για την επιχειρησιακή αξιολόγηση και την εκ των υστέρων αξιολόγηση, διενεργούν αποστολές επιθεώρησης, καταρτίζουν εκθέσεις των υπηρεσιών της Επιτροπής και διαδικασίες της Επιτροπής σχετικά με τη διαχείριση της συνδρομής.

                        Εξωτερικό προσωπικό

                        α.α.

               3.2.4.Συμβατότητα με το ισχύον πολυετές δημοσιονομικό πλαίσιο

               –X Η πρόταση/πρωτοβουλία είναι συμβατή με το ισχύον πολυετές δημοσιονομικό πλαίσιο.

               3.2.5.Συμμετοχή τρίτων μερών στη χρηματοδότηση

               –X Η πρόταση/πρωτοβουλία δεν προβλέπει συγχρηματοδότηση από τρίτα μέρη.

               3.3.Εκτιμώμενες επιπτώσεις στα έσοδα

               X
                     Η πρόταση/πρωτοβουλία δεν έχει κανένα δημοσιονομικό αντίκτυπο στα έσοδα.

                     (1)
                  Στην επιστολή αυτή, οι αρχές ζήτησαν νέα ΜΧΣ ύψους 350 εκατ. EUR.

                     (2)
                  Απόφαση αριθ. 1351/2013/ΕΕ του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη χορήγηση μακροοικονομικής χρηματοδοτικής συνδρομής στο Χασεμιτικό Βασίλειο της Ιορδανίας (ΕΕ L 341 της 18.12.2013, σ. 4).

                     (3)
                  Απόφαση αριθ. 1351/2013/ΕΕ του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη χορήγηση μακροοικονομικής χρηματοδοτικής συνδρομής στο Χασεμιτικό Βασίλειο της Ιορδανίας (ΕΕ L 341 της 18.12.2013, σ. 4).

                     (4)
                  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).

                     (5)
                  Απόφαση 2010/427/ΕΕ του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΕ L 201 της 3.8.2010, σ. 30).

                     (6)
                  Κανονισμός (ΕΚ, Ευρατόμ) αριθ. 480/2009 του Συμβουλίου, της 25ης Μαΐου 2009, για την ίδρυση Ταμείου εγγυήσεων για τις εξωτερικές δράσεις (ΕΕ L 145 της 10.6.2009, σ. 10).

                     (7)
                  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).

                     (8)
                  Κατ’ εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ.1).

                     (9)
                  Κανονισμός (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ L 312 της 23.12.1995, σ. 1).

                     (10)
                  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).

                     (11)
                  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).

                     (12)
                  ΔΒΔ: Διαχείριση βάσει δραστηριοτήτων – ΠΒΔ: Προϋπολογισμός βάσει δραστηριοτήτων.

                     (13)
                  Οι λεπτομέρειες σχετικά με τους τρόπους διαχείρισης, καθώς και οι παραπομπές στον δημοσιονομικό κανονισμό είναι διαθέσιμες στον δικτυακό τόπο BudgWeb:

                     http://www.cc.cec/budg/man/budgmanag/budgmanag_en.html

                     (14)
                  ΔΠ= Διαχωριζόμενες πιστώσεις / ΜΔΠ= Μη διαχωριζόμενες πιστώσεις

                     (15)
                  ΕΖΕΣ: Ευρωπαϊκή Ζώνη Ελεύθερων Συναλλαγών.

                     (16)
                  Υποψήφιες χώρες και, εφόσον ισχύει, δυνάμει υποψήφιες για ένταξη χώρες των Δυτικών Βαλκανίων.

                     (17)
                  Κανονισμός (ΕΚ, ΕΥΡΑΤΟΜ) αριθ. 480/2009 του Συμβουλίου, της 25ης Μαΐου 2009, για την ίδρυση Ταμείου εγγυήσεων για τις εξωτερικές δράσεις, ΕΕ L 145 της 10.6.2009, σ. 10.

                     (18)
                  Έτος έναρξης εφαρμογής της πρότασης/πρωτοβουλίας.

                     (19)
                  Τεχνική ή/και διοικητική βοήθεια και δαπάνες στήριξης της εφαρμογής προγραμμάτων ή/και δράσεων της ΕΕ (περιλαμβανομένων των γραμμών διοικητικής στήριξης, των καλούμενων «πρώην γραμμών BA»), έμμεση έρευνα, άμεση έρευνα.

                     (20)
                  Το 2016 είναι το έτος έναρξης εφαρμογής της πρότασης.

                     (21)
                  Τα αποτελέσματα αφορούν τα προϊόντα και τις υπηρεσίες που θα παρασχεθούν (παράδειγμα: αριθμός ανταλλαγών σπουδαστών που χρηματοδοτήθηκαν, αριθμός χλμ οδών που κατασκευάστηκαν, κ.λπ.).

                     (22)
                  Όπως περιγράφεται στο σημείο 1.4.2. «Ειδικός(-οί) στόχος(-οι)…»

                     (23)
                  Έτος έναρξης εφαρμογής της πρότασης/πρωτοβουλίας.

                     (24)
                  Τεχνική και/ή διοικητική βοήθεια και δαπάνες στήριξης της εφαρμογής προγραμμάτων και/ή δράσεων της ΕΕ (πρώην γραμμές «BA»), έμμεση έρευνα, άμεση έρευνα.

                     (25)
                  ΣΥ= συμβασιούχος υπάλληλος· LA = τοπικός υπάλληλος· SNE= αποσπασμένος εθνικός εμπειρογνώμονας· INT = προσωρινό προσωπικό οργανισμού («Intérimaire»)· JED = νεαρής ηλικίας εμπειρογνώμονας σε αντιπροσωπεία («Jeune Expert en Délégation»).

                     (26)
                  Επιμέρους ανώτατο όριο εξωτερικού προσωπικού βάσει επιχειρησιακών πιστώσεων (πρώην γραμμές «BA»).